Kereta mewah, dua helikopter ditemui di rumah ketua kartel projek kerajaan

Suruhanjaya Pencegahan Rasuah Malaysia (SPRM) menemui wang tunai RM3.5 juta di kediaman ketua kartel projek kerajaan bergelar Datuk yang ditahan semalam.Selain itu, kenderaan mewah bernilai RM15.7 juta berserta hartanah termasuk banglo, rumah kedai, pejabat bernilai RM29 juta turut disita dalam serbuan berkenaan.Sumber SPRM berkata sebanyak 644 akaun individu dan syarikat dianggarkan bernilai RM100 juta turut dibekukan dalam siasatan kes kartel projek kerajaan itu.“Kartel projek yang diketuai seorang ahli perniagaan berusia 47 tahun ini memiliki nilai hartanah dan wang tunai yang luar biasa jumlahnya selain memiliki beberapa kereta mewah, sebuah kapal mewah dan dua buah helikopterIndividu tersebut telah membolot projek-projek kerajaan menerusi tender sebut harga bernilai lebih RM3.8 billion yang dipercayai beroperasi sejak 2014 hingga 2021,” kata sumber itu.Menurut sumber SPRM, modus operandi kartel projek ini ialah membuka lebih 150 buah syarikat dengan setiap individu yang digunakan nama mereka sebagai pengarah syarikat akan dibayar gaji antara RM5,000 hingga RM8,000.Bagaimanapun, syarikat itu adalah milik Datuk terbabit dan dipercayai seramai 114 orang telah digunakan nama mereka untuk membuka lebih 150 syarikat.Sumber itu memaklumkan kesemua syarikat ini akan digunakan secara bergilir-gilir untuk memasuki tender atau sebut harga di kementerian dan agensi kerajaan.Katanya, maklumat tender dan sebut harga termasuk spesifikasi projek dan harga siling projek akan disalurkan oleh individu dalam kementerian atau agensi terbabit.“Hasil siasatan SPRM mendapati hampir kesemua syarikat tersebut menggunakan maklumat palsu daripada segi kelayakan akademik, sijil profesional mahupun penyata kewangan untuk meyakinkan lembaga tender berhubung keupayaan syarikat-syarikat untuk melaksanakan projek,” katanya.Semalam, SPRM menahan seorang pegawai kanan sebuah agensi kerajaan berusia 38 tahun di Ampang kerana disyaki turut terbabit dalam kartel projek ini.Sebelum itu SPRM berjaya melumpuhkan kartel tender projek kerajaan dengan penahanan tujuh individu termasuk ketuanya dalam operasi yang dijalankan, semalam.Kesemua mereka dilaporkan memonopoli sejumlah 354 tender beberapa kementerian serta agensi kerajaan di seluruh negara melibatkan projek berjumlah RM3.8 bilion sejak 2014 hingga kini dan modus operandi kartel berkenaan dipercayai menggunakan lebih 150 syarikat bagi memasuki tender atau sebut harga di kementerian serta agensi terlibat.


Pengurusan kes pengubahan wang haram Rosmah 15 Disember

Mahkamah Tinggi Kuala Lumpur menetapkan 15 Disember ini untuk pengurusan kes Rosmah Mansor yang menghadapi 12 pertuduhan pengubahan wang haram melibatkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).Perkara itu dimaklumkan Timbalan Pendakwa Raya Ahmad Akram Gharib ketika ditanya perkembangan kes tersebut yang sebelum ini ditetapkan untuk pengurusan kes semalam.“Semalam (pengurusan kes) dilapangkan disebabkan pelaksanaan Perintah Kawalan Pergerakan Bersyarat (PKPB). Pengurusan kes diubah ke 15 Disember ini,” katanya menerusi WhatsApp.Sebelum ini, Hakim Mahkamah Tinggi Mohamed Zaini Mazlan melapangkan perbicaraan kes pengubahan wang haram itu yang sepatutnya bermula Mei lalu, bagi memberi keutamaan kepada perbicaraan kes rasuah yang dihadapi Rosmah berhubung projek pembekalan dan pemasangan tenaga solar di sekolah luar bandar di Sarawak.Mahkamah sebelum ini menetapkan 12 hingga 14 Mei; 6 hingga 9 Julai; 13 hingga 16 Julai dan 20 hingga 24 Julai lepas untuk perbicaraan kes isteri bekas perdana menteri Najib Razak itu.Pada 4 Oktober 2018, Rosmah, 69, mengaku tidak bersalah di Mahkamah Sesyen Kuala Lumpur atas 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.“Semalam (pengurusan kes) dilapangkan disebabkan pelaksanaan Perintah Kawalan Pergerakan Bersyarat (PKPB). Pengurusan kes diubah ke 15 Disember ini,” katanya menerusi WhatsApp.Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim di sini, dari 1 Mei 2014 hingga 1 Mei 2018.Bagi pertuduhan pengubahan wang haram, Rosmah yang diwakili peguam Geethan Ram Vincent didakwa mengikut Seksyen 4(1)(a) Akta  Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Amlatfpuaa) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Bagi pertuduhan berkaitan LHDN, Rosmah didakwa  gagal mengemukakan penyata pendapatan seperti mana yang diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada ketua pengarah hasil dalam negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Novelis Salman Rushdie kini dibantu ventilator selepas ditikam di New York

Novelis kelahiran India, Salman Rushdie, yang menjadi sasaran fatwa bunuh oleh Iran berikutan penerbitan bukunya kontroversinya, ditikam ketika memberi ucapan di New York semalam.
Beliau dibawa ke hospital dan menjalani pembedahan selama beberapa jam dan kini memerlukan bantuan alat pernafasan.
“Khabar tak begitu baik,” kata ejennya, Andrew Wylie dalam satu hantaran emel.
"Salman mungkin akan kehilangan sebelah mata; saraf di lengannya terputus, dan hatinya rosak ditikam."
Rushdie, 75, sedang memberi ucapan di hadapan ratusan penonton mengenai kebebasan artis di Chautauqua Institution, New York apabila seorang lelaki naik ke pentas dan menikam novelis itu.
Para hadirin yang melihat kejadian segera menarik suspek dan menjatuhkannya.
Seorang anggota polis yang menyediakan keselamatan di acara itu telah menahan penyerang.
Polis mengenal pasti suspek sebagai Hadi Matar, seorang lelaki berusia 24 tahun dari Fairview, New Jersey.
"Seorang lelaki melompat ke atas pentas dan kelihatan memukulnya di bahagian dada, dan mengulangi pukulan ke bahagian dada dan lehernya," kata seorang peserta acara itu, Bradley Fisher.
”Orang ramai menjerit dan menangis."
Seorang doktor dalam kalangan penonton membantu merawat Rushdie sebelum pasukan kecemasan tiba, kata polis.
Moderator acara itu, Henry Reese turut mengalami kecederaan ringan di kepala.
Polis berkata mereka sedang bekerjasama dengan penyiasat persekutuan untuk menentukan motif serangan tersebut namun tidak menjelaskan senjata yang digunakan.
Rushdie dilahirkan dalam keluarga Muslim Kashmir di Mumbai, beliau kemudiannya berpindah ke UK.
Selepas menerbitkan novel keempatnya, "The Satanic Verses” pada 1988, Rushdie menerima kecaman ramai yang mendakwa karyanya itu menghina agama Islam.
Ia kemudiannya diharamkan di banyak negara Islam.
Beberapa bulan kemudian, Ayatollah Ruhollah Khomeini, pemimpin tertinggi Iran ketika itu, mengeluarkan fatwa menyeru umat Islam untuk membunuh penulis novel itu dan sesiapa sahaja yang terlibat dalam penerbitan buku tersebut kerana menghina agama.
Rushdie kemudiannya hidup dalam persembunyian selama hampir sedekad.
Pada 1991, Hitoshi Igarashi, penterjemah novel itu ke bahasa Jepun, telah dibunuh.
Kerajaan Iran kemudiannya mengatakan ia tidak menyokong fatwa itu lagi pada tahun 1998 membolehkannya hidup secara terbuka sejak beberapa tahun kebelakangan ini.
Organisasi Iran telah mengumpulkan hadiah bernilai jutaan dolar bagi sesiapa yang dapat membunuh Rushdie.
Ayatollah Ali Khamenei, berkata baru-baru ini pada 2019 bahawa fatwa itu "tidak boleh ditarik balik."
Agensi berita Fars di Iran dan saluran berita lain menderma wang pada 2016 untuk meningkatkan hadiah sebanyak AS$600,000.
Fars menyifatkan Rushdie sebagai murtad dan "menghina nabi" dalam laporannya mengenai serangan Jumaat.
Menurut hadirin, tiada pemeriksaan keselamatan yang jelas di Chautauqua Institution, sebuah mercu tanda yang diasaskan pada abad ke-19 sempena nama tasik di mana ia dibina.
Mereka berkata kakitangan hanya menyemak pas masuk orang ramai bagi acara tersebut.
"Saya rasa kami perlu mendapat perlindungan yang lebih di sana kerana Salman Rushdie bukan penulis biasa," kata Anour Rahmani, seorang penulis Algeria dan aktivis hak asasi manusia yang hadir di hadapan penonton.
"Dia seorang penulis dengan hadiah wang bagi sesiapa yang membunuhnya."


PN pertaruh calon berpengalaman, muka baru hadapi PRN Melaka

Perikatan Nasional (PN) akan mempertaruhkan individu berpengalaman serta muka baharu sebagai calon parti itu bagi Pilihan Raya Negeri (PRN) Melaka pada 20 November ini.Ketua Penerangan Bersatu Wan Saiful Wan Jan yang mengesahkan perkara itu berkata kesepakatan itu dicapai hasil perbincangan bersama komponen PN.PN dianggotai Bersatu, PAS, Gerakan, Parti Solidariti Tanah Airku (Star) dan Parti Progresif Sabah (SAPP).“Kami ada calon-calon yang berkualiti yang akan kami tawarkan. Yang penting, calon-calon kami adalah (mereka) yang berintegriti, tiada sejarah penyelewengan dan terbukti komited untuk berkhidmat kepada rakyat Melaka.“Kami akan pastikan mereka membawa kemakmuran kepada negeri Melaka dan bukan membina empayar kekayaan peribadi,” katanya menerusi aplikasi WhatsApp kepada Bernama hari ini.Sementara itu, Wan Saiful menerusi catatan di Facebook berkata gabungan itu akan berkempen menggunakan platform media dalam talian dan media cetak sebagai usaha memastikan rakyat mendapat maklumat.Ia susulan langkah kementerian kesihatan (KKM) yang mengenakan larangan untuk sebarang aktiviti, perhimpunan atau majlis sosial berkaitan pilihan raya termasuk penganjuran majlis-majlis pelancaran jentera pilihan raya berkuat kuasa Isnin lepas sehingga 27 Nov.“Media dalam talian dan media cetak akan menjadi platform utama kami dan kami akan sediakan aktiviti penerangan yang sesuai untuk mendekati pengundi. Pada masa yang sama, saya minta pihak berkuasa memperhalusi mekanisme pelaksanaan SOP (prosedur operasi standard) ini,” katanya.Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 November manakala tarikh mengundi pula pada 20 November.PRN Melaka diadakan susulan pembubaran DUN Melaka pada 4 Oktober lepas apabila empat ahli Dewan Undangan Negeri (Adun) bertindak menarik sokongan terhadap kepimpinan Ketua Menteri Sulaiman Md Ali.


Lupakan hasrat curi balik kampung, kata polis

Orang ramai yang ingin mencuba nasib merentas negeri tanpa kebenaran terutama ke arah negeri-negeri di Pantai Timur diingatkan agar melupakan hasrat mereka itu kerana polis Perak akan mengetatkan kawalan di laluan berkenaan menjelang sambutan Aidilfitri.Ketua Polis Perak Mior Faridalathrash Wahid berkata pemeriksaan lebih ketat kini dikuatkuasakan di semua sekatan jalan raya (SJR) kerana ramai dipercayai tetap berdegil mahu bergegas pulang ke kampung masing-masing untuk menyambut perayaan.“Sempadan antara Perak dan Pahang terutamanya di Jalan Cameron Highlands adalah laluan utama mereka untuk melakukan perjalanan pulang ke Kelantan dan Pahang.“Jadi, pemeriksaan dibuat dengan lebih ketat,” katanya pada sidang media Program Singgah Sahur Ketua Polis Perak ke daerah Ipoh di SJR berkenaan awal pagi ini.Beliau berkata orang ramai diingatkan supaya tidak melanggar larangan dikenakan termasuk cuba memalsukan surat kebenaran rentas negeri kerana polis tidak akan teragak-agak mengenakan kompaun serta mengarahkan mereka berpatah balik.Menurutnya, polis Perak telah mengeluarkan 120 kompaun atas pelbagai kesalahan pelanggaran prosedur operasi standard (SOP) semasa perintah kawalan pergerakan pemulihan (PKPP) sejak 1 April hingga Rabu lepas dengan kadar pematuhan sebanyak 96%.Bagaimanapun, bagi yang pulang ke kampung di dalam negeri susulan diberi kebenaran merentas daerah, mereka digalakkan supaya memaklumkan bilik gerakan daerah untuk pemantauan menerusi sistem aplikasi Volunteer Smartphone Patrol (VSP) yang membolehkan polis bersiapsiaga termasuk rondaan cegah jenayah di kawasan berkenaan, katanya.Terdahulu, sebanyak 100 petugas barisan hadapan menerima sumbangan biskut raya daripada Persatuan Pengamal Media Perak (PPMP) yang mengikuti program berkenaan di SJR Jelapang, Ampang, Plaza Tol Simpang Pulai dan Jalan Cameron Highlands serta beberapa balai polis.Presiden PPMP Sayed Hesham Idris berkata program julung kali diadakan itu bertujuan merapatkan hubungan antara pengamal media bersama pihak polis yang saling memerlukan kerjasama dalam melaporkan berita mengenai kejayaan polis dan jenayah.


Kes harian turun ke paras 1,600 jangkitan, 2 lagi terkorban

1,608 kes baru Covid-19 direkodkan semalam menjadikan jumlah keseluruhan sebanyak 4,831,822 kes.
Sebanyak 2,352 pesakit turut dilaporkan sembuh, menjadikan jumlah keseluruhan kes sembuh sebanyak 4,770,940.
Ketika ini, 24,532 kes aktif direkodkan, dengan 23,336 atau 95.1% daripadanya sedang menjalani kuarantin kendiri.
Dalam pada itu, tiga kes di pusat kuarantin sementara dan 1,142 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 51 kes dan 29 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.3%, dengan kes Covid-19 merangkumi 13.9%.
Dua lagi kematian dilaporkan menjadikan kes keseluruhan sebanyak 36,350 orang.


SPR tetapkan PRK Batu Sapi pada 5 Disember

Suruhanjaya Pilihan Raya (SPR) menetapkan hari pengundian Pilihan Raya Kecil (PRK) bagi kerusi Parlimen Batu Sapi pada 5 Disember.Pengerusi SPR Abdul Ghani Salleh ketika mengumumkan urusan PRK Batu Sapi pada sidang media di Menara SPR di Putrajaya hari ini, berkata hari penamaan calon ditetapkan pada 23 November manakala hari pengundian awal pada 1 Disember.PRK Batu Sapi perlu diadakan bagi mengisi kekosongan kerusi Parlimen Batu Sapi susulan kematian penyandangnya Liew Vui Keong pada 2 Oktober lepas dipercayai akibat jangkitan paru-paru.Pada Pilihan Raya Umum ke-14 (PRU14), Liew yang mewakili Warisan berjaya memenangi kerusi Parlimen Batu Sapi dengan majoriti 4,619 undi dalam pertandingan empat penjuru.PRK Batu Sapi merupakan PRK ke-13 selepas PRU14 pada 9 Mei 2018.Selain 12 PRK sebelum ini, turut diadakan selepas PRU14 ialah Pilihan Raya Negeri Sabah pada bulan lepas. Batu Sapi terletak dalam daerah Sandakan di Sabah.Semalam, Menteri Kanan (Kluster Keselamatan) Ismail Sabri Yaakob mengumumkan pelaksanaan Perintah Kawalan Pergerakan Bersyarat (PKPB) di seluruh Sabah berkuat kuasa hari ini sehingga 26 Oktober ini.Sebelum ini, Ghani dilaporkan berkata PRK Batu Sapi perlu dijalankan seperti yang termaktub dalam Perlembagaan dan hanya boleh ditangguhkan sekiranya kerajaan mengisytiharkan darurat di kawasan tersebut.Ghani berkata SPR tidak membenarkan aktiviti ziarah dan “walkabout” oleh calon atau penyokong parti sempena pilihan raya kecil itu.Beliau berkata calon boleh berkempen secara dalam talian atau melalui saluran media sosial dan pengedaran risalah kempen secara pos, untuk mengekang penularan pandemik Covid-19.SPR, katanya menyediakan satu Garis Panduan Pencegahan Covid-19 Bagi Pelaksanaan Pilihan Raya selaras dengan Akta Pengawalan dan Pencegahan Penyakit Berjangkit 1988 atau Akta 342.“Secara dasarnya SPR mencadangkan tidak ada kempen secara terbuka, kempen secara berkumpulan dan kempen dari rumah ke rumah. SPR mencadangkan orang ramai berkempen melalui media sosial,” katanya.Ghani berkata tempoh berkempen yang ditetapkan adalah 12 hari bermula daripada pengisytiharan calon-calon yang bertanding sehingga 11.59 malam Jumaat, 4 Disember.Beliau berkata pusat penamaan calon dan pusat penjumlahan rasmi undi bagi PRK Batu Sapi ialah di Auditorium, ibu pejabat Jabatan Perhutanan Sabah, Sandakan manakala pusat pengiraan undi awal dan pusat pengiraan undi pos di Dewan Jati, ibu pejabat Jabatan Perhutanan Sabah, Sandakan.Timbalan Presiden I, Majlis Perbandaran Sandakan Faridah Giau dilantik sebagai pengurus pilihan raya PRK Batu Sapi dan beliau akan dibantu oleh lima orang penolong pegawai pengurus.Ghani berkata PRK Batu Sapi membabitkan kos hampir RM6 juta dengan 837 orang petugas, 13 buah pusat mengundi dengan 67 tempat mengundi (saluran).Daftar Pemilih Pilihan Raya (DPPR) yang akan digunakan untuk PRK Batu Sapi adalah daftar pemilih terkini sehingga daftar pemilih tambahan ST2/2020 yang dikemas kini sehingga 6 Okt 2020.DPPR tersebut mengandungi 32,962 pengundi yang terdiri daripada 31,152 orang pengundi biasa, 672 orang tentera serta pasangan dan 1,138 orang polis serta pasangan polis Pasukan Gerak Am.


Ismail sudah capai ke ‘puncak’ sebagai PM, kata Umno

Setiausaha Agung Umno Ahmad Maslan hari ini menzahirkan penghargaan kepada Ismail Sabri Yaakob, atas jasanya sebagai naib presiden Umno.
Beliau berkata demikian, susulan keputusan Ismail Sabri untuk tidak mempertahankan jawatan naib presiden pada Pemilihan Umno yang dijadualkan Mac ini.
“Saya kira beliau sudah membuat satu keputusan yang besar buat dirinya… mungkin beliau tidak mahu lagi bertanding, sebab sudah sampai ke puncak dalam perjuangan politiknya dengan menjadi Perdana Menteri, tiada yang lagi atas daripada itu,” katanya pada sidang media di Bangunan Parlimen, hari ini.
Terdahulu, Ismail Sabri yang juga perdana menteri kesembilan mengesahkan tidak akan mempertahankan jawatan naib presiden Umno yang disandangnya sejak 2018.
Ismail Sabri merupakan antara tiga penyandang jawatan itu selain bekas menteri pembangunan luar bandar Mahdzir Khalid dan Menteri Pendidikan Tinggi Mohamed Khaled Nordin.
Pemilihan Pergerakan Wanita, Pemuda dan Puteri parti itu akan diadakan pada 11 Mac manakala bagi Jawatankuasa Umno Bahagian, Jawatan Naib Presiden serta Ahli Majlis Tertinggi pula pada 18 Mac.
Sementara itu, Ahmad mengulangi pendiriannya untuk tidak bertanding jawatan naib presiden Umno bagi memberi peluang lebih besar dan memastikan calon dari Johor memenangi jawatan tersebut.
Beliau berkata keputusan itu diambil kerana tidak mahu memecahkan undi perwakilan Umno dalam memilih naib presiden, memandangkan sudah terdapat tiga calon dari negeri itu yang akan bertanding.
“Saya tidak bertanding naib presiden walaupun ada cadangan sebelum ini. Johor paling kurang seorang (calon) kena menang... Saya tidak perlu menambah (untuk bertanding jawatan Naib Presiden) dari Johor, nanti seorang pun tidak menang,” katanya.
Ahli Parlimen Pontian bagaimanapun berkata akan bertanding mempertahankan jawatan Ahli Majlis Tertinggi (MT), serta akan berdepan bekas Menteri Besar Johor Hasni Mohammad untuk merebut jawatan Ketua Umno Bahagian Pontian yang disandangnya.


Berdepan dengan suasana tidak terduga 2023

Apabila melihat kembali 10 tahun lalu iaitu pada 1 Januari 2013, maka dapat dirasakan betapa wajarnya seseorang sentiasa berfikiran terbuka khususnya berhubung dengan politik.
Masa yang berjalan dengan perkembangan yang di luar dugaan mengingatkan seseorang supaya usah obses atau taksub terhadap sesuatu fahaman, tokoh ataupun parti politik.
Ini kerana ada para penyokong politik yang memberi pelaburan emosinya kepada sesuatu fahaman, seseorang tokoh atau sesebuah parti.
Maksud dengan pelaburan emosi ialah seseorang itu bukan sekadar memberi undi atau menyatakan pendapatnya tetapi menjadi obses atau taksub hingga dia mudah berasa sensitif berhubung pendirian politiknya.
Ia terserlah dalam pergaulan atau aktiviti media sosial hingga menjejaskan emosi kehidupannya.
Keadaan politik sentiasa berubah walaupun zaman yang diperuntukkan terhadap sesuatu suasana memakan masa.
Maka apabila berlaku perubahan, mereka yang obses dan taksub itu bukan saja akan kecewa tetapi juga adakalanya merasa diperalatkan oleh tokoh-tokoh atau parti-parti yang disokongnya
Maka antara pengajaran politik tahun 2022 yang boleh dibawa ke 2023 adalah seseorang penyokong parti seeloknya berfikiran terbuka dan tidak obses atau taksub kepada sesuatu fahaman, tokoh atau parti.
Maknanya walaupun seseorang itu boleh mengikuti sesuatu perkembangan dan memperoleh maklumat, tetapi biarlah ia diamati dari jauh dan bukan dikaitkan dengan emosinya.
Sebagai contoh, pada Januari 2013, pentas politik negara sedang bersedia untuk menghadapi Pilihan Raya Umum ke-14 (PRU14). Perdana menteri ketika itu ialah Najib Razak dan timbalannya ialah Muhyiddin Yassin dengan ketua pembangkang ialah Anwar Ibrahim.
Kerajaan adalah Barisan Nasional (BN) yang memegang mandat jelas dari rakyat.
Pihak pembangkang utama ialah Pakatan Rakyat (PR) yang terdiri daripada PKR, DAP dan PAS.
Mereka memerintah negeri Selangor, Pulau Pinang, Kedah dan Kelantan.
Berbanding pada masa ini di mana negara baru selesai mengadakan PRU15. Perdana menteri ialah Anwar Ibrahim dan timbalannya, Ahmad Zahid Hamidi dengan ketua pembangkang ialah Hamzah Zainudin.
Kerajaan pula merupakan gabungan Pakatan Harapan (PH), BN, Gabungan Parti Sarawak (GPS) dan Gabungan Rakyat Sabah (GRS) yang mana tiada parti memperoleh mandat penuh rakyat.
Pihak pembangkang ialah Perikatan Nasional (PN) yang terdiri daripada Bersatu, PAS dan Gerakan.
Mereka memerintah Kedah, Perlis, Kelantan dan Terengganu.
Kalau seseorang pada Januari 2013 itu adalah penyokong Umno, tentulah ia menganggap PKR, DAP dan PAS sebagai musuh politiknya.
Tetapi dia kini mendapati bahawa partinya bekerjasama dengan PKR dan DAP.
Sementara penyokong PAS pada tahun 2013 yang dapat menerima partinya bekerjasama dengan PKR dan DAP tetapi kini ia pula dengan tajam menentang kedua-dua parti anggota PH itu.
Dalam 10 tahun, politik dan parti turut mengalami perubahan.
Begitu juga bagi seseorang penyokong semua parti.
Umno melahirkan pecahannya, Bersatu sementara PAS pula ada Amanah.
Maka tentulah ada penyokong Umno pada tahun 2013 yang kini merupakan penyokong Bersatu.
Begitu juga ada penyokong PAS pada tahun 2013 yang kini merupakan penyokong Amanah.
Umno dan PAS adalah musuh tradisi sejak negara belum merdeka lagi.
Keduanya berbaik-baik hanya dari tahun 1974 hingga 1978 dalam BN dan dari tahun 2018 hingga 2022 melalui gagasan Muafakat Nasional (MN).
Dari sejak merdeka, generasi penyokong PAS dan Umno sudah bergantian.
Tetapi antara 2013 dan 2022, terdapat penyokong-penyokong parti dari generasi yang sama.
Maka pada tahun 2013, Bersatu dan Amanah belum ada dan mereka masing-masing berada dalam Umno dan PAS, yang bermusuh di antara satu sama lain.
Tapi pada penghujung 2022 dan memasuki tahun 2023 ini, mereka dapati kedudukan politik menjadi berbeza.
Penyokong Bersatu mendapati mereka berkawan dengan PAS dalam PN sementara penyokong Amanah pula bersama dengan Umno dalam kerajaan perpaduan PH-BN.
Ironi paling besar ialah pada Amanah.
Parti ini ditubuhkan oleh golongan yang dilabel sebagai Anwarista atau Anwarisnas, iaitu penyokong Anwar dalam PAS.
Mereka ini mula menyokong Anwar ketika PAS di bawah pimpinan Fadzil Nor turut menyokong gerakan reformasi tahun 1998.
Ia merupakan sikap yang konsisten.
Anwar menentang Dr Mahathir Mohamad yang memecatnya.
Ia juga bererti menentang Umno.
Kebanyakan Anwarista ini menyertai PAS pada awal 1980-an ketika parti itu dengan semangat baru bangkit menentang Umno.
Maka apabila pada tahun 2013 PAS menolak PKR dan DAP serta mula berbaik-baik dengan Umno, golongan ini tidak dapat menerimanya.
Keadaan ini membawa kepada penubuhan Amanah.
Tetapi selepas PRU15, mereka dapati yang bekerjasama dengan Umno bukannya PAS tetapi Amanah.
Manusia berubah walaupun setiap orang mungkin ada pegangan teras masing-masing.
Apabila manusia berubah, parti juga berubah.
Nama dan perlembagaan parti boleh kekal sejak penubuhannya.
Tetapi Umno dan PAS tahun 1960-an pasti tidak serupa dengan parti itu pada waktu ini.
Sebab itu seseorang tidak boleh mengungkit-ungkit pendirian lama parti dengan pegangannya sekarang.
Parti sudah berbeza. Apa yang perlu dibincangkan ialah pendirian parti itu pada waktu ini, iaitu tahun 2023.
Tetapi perubahan pada parti terletak pada pemimpin-pemimpin dan akar umbi.
Mereka berubah dan parti berubah walaupun lambang-lambangnya tidak berubah.
Manusia perlu berubah keraba ia belajar dari pengalamannya.
Kalau seseorang mengikuti perkembangan politik selama 40 tahun, maka sudah tentu banyak pengalaman yang dilaluinya yang memberikan kematangan.
Sama ada perubahan itu mendatangkan kebaikan atau sebaliknya, ia adalah soal lain.
Satu lagi perbezaan penting antara tahun 2013 dengan 2023 ialah mengenai kebanjiran maklumat.
Pada tahun 2013 sudah ada telefon pintar dan media sosial.
Tetapi ia tidaklah seluas dan mendalam seperti pada hari ini.
Suasana pasca Covid-19 pada tahun 2022 menyaksikan penggunaan telefon pintar yang universal.
Maksudnya, hampir semua warga negara menggunakannya.
Media sosial juga sudah meluas.
Kalau pada tahun 2013 hanya ada Twitter dan Facebook tetapi tahun 2023 menyaksikan wujudnya aplikasi Tiktok, Instagram dan lain-lain.
Tentulah kebanjiran maklumat ini memberi kesan dan pengaruh kepada semua orang.
Manusia tidak akan tahu semua perkara tetapi maklumat yang diperoleh sudah cukup untuk seseorang mengubah pendapat terhadap sesuatu perkara.
Namun begitu, dari sudut lain pula, jika seseorang tidak dapat memproses maklumat yang diperoleh, minda boleh jadi beku dan sebarang tindakan tidak dapat dilakukan.
Melihat 10 tahun lalu, pasti dapat disedari bahawa banyak perkara berlaku di luar dugaan.
Maka begitu juga bagi 10 tahun akan datang iaitu 2043.
Justeru, minda harus bersedia menerima sebarang peristiwa yang tidak terduga.
Imaginasi dan kreativiti manusia dalam karya seni fiksyen baik berbentuk novel atau filem boleh menyumbang kepada usaha penyediaan minda menerima perkara-perkara yang tidak terduga itu.
Walaupun apa yang akan berlaku tidaklah benar-benar dapat digambarkan oleh fiksyen tetapi sastera dan perfileman boleh mendorong manusia untuk berfikir senario-senario alternatif dan membuka minda untuk bersedia menghadapi keadaan-keadaan tidak terduga.


PH, BN setuju beberapa ‘parameter’ pandu proses agihan kerusi PRN

Pakatan Harapan (PH) dan Barisan Nasional (BN) bersetuju dengan beberapa parameter untuk memandu proses agihan kerusi bagi Pilihan Raya Negeri (PRN) di enam negeri, kata Ketua Setiausaha PH Saifuddin Nasution Ismail.
"Formula rundingan agihan kerusi antara PH dan BN telah dimulakan," katanya pada majlis dialog bersama media di Putrajaya hari ini, serta menambah rundingan pengagihan kerusi dibuat namun tidak selesai kerana perlu diadakan beberapa siri rundingan.
Dilaporkan enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu mencapai persetujuan untuk membubarkan Dewan Undangan Negeri (DUN) masing-masing pada tempoh dua minggu terakhir Jun ini bagi memberi laluan kepada PRN masing-masing.
Mengenai keputusan BN bahawa semua calon mewakili parti itu akan menggunakan logo dacing pada PRN, Saifuddin berkata keputusan itu telah dimaklumkan kepada PH.
Beliau berkata keputusan itu dibuat Pengerusi BN Ahmad Zahid Hamidi kerana kerajaan yang terdiri daripada gabungan parti-parti politik tidak mempunyai logo rasmi setakat ini.
"PH dan BN ada logonya jadi dalam konteks itu pengerusi BN yang juga presiden Umno (Zahid) membuat keputusan sebab itu dalam domain BN," katanya.


Calon SPM terjejas banjir dijadual semula jika tiada pusat peperiksaan alternatif

Kementerian pendidikan (KPM) hari ini mengeluarkan garis panduan pengurusan menghadapi banjir semasa peperiksaan awam menjelang Sijil Peperiksaan Malaysia (SPM) esok yang antara lain menetapkan calon yang tidak dapat menduduki peperiksaan ekoran banjir akan menduduki peperiksaan yang dijadualkan semula.“KPM merujuk kepada situasi banjir yang melanda beberapa daerah di Kelantan dan Terengganu.“Keadaan ini memberi kesan terhadap persiapan peperiksaan Sijil Pelajaran Malaysia (SPM) tahun 2021 pada 2 Mac hingga 29 Mac 2022,” katanya dalam sebuah kenyataan hari ini.KPM berkata berdasarkan ketetapan sedia ada, pengurusan pusat peperiksaan yang terjejas akibat banjir dilaksana mengikut ketetapan Pekeliling Persediaan Menghadapi Banjir Yang Mengancam Perjalanan Peperiksaan Bil.1/2001.Selain pekeliling tersebut, Lembaga Peperiksaan Malaysia (LPM) turut menyediakan garis panduan khusus pengurusan peperiksaan awam yang terjejas akibat banjir.Garis panduan itu menyentuh aspek pengurusan sekolah dan pusat peperiksaan, calon peperiksaan, petugas peperiksaan dan bilik kebal.Ia antara lain menetapkan sekiranya tiada sekolah yang boleh dijadikan pusat alternatif selepas sekolah atau pusat asal peperiksaan dinaiki air dan tidak dapat dimasuki, calon yang menduduki peperiksaan di kawasan itu perlu menjalani peperiksaan yang dijadualkan semula.Pemakluman akan dibuat oleh pengetua atau guru kelas berhubung pertukaran pusat peperiksaan.Calon dan waris juga dikehendaki menghubungi Sektor Pentaksiran dan Peperiksaan (SPP), jabatan pendidikan negeri (JPN), pengetua atau guru kelas untuk mendapatkan maklumat terkini mengenai pusat peperiksaan.Bagaimanapun, bagi sekolah dan pusat peperiksaan dinaiki air sebahagian, pusat peperiksaan akan kekal di sekolah asal atau ia akan dipindahkan ke kelas atau bangunan yang lebih tinggi.“KPM sentiasa prihatin tentang kebajikan calon yang terlibat dengan banjir.“Oleh yang demikian, sekiranya calon peperiksaan SPM 2021 tidak dapat hadir ke pusat peperiksaan disebabkan bencana banjir, calon terlibat boleh menghubungi guru kelas, pengetua di sekolah masing-masing bagi mendapatkan maklumat lanjut,” katanya.Ketika ini, banjir di Terengganu dan Kelantan menyaksikan peningkatan mangsa melebihi 22,000 orang di mana mereka kini ditempatkan di pusat pemindahan sementara (PPS).Setakat ini, banjir di dua negeri itu juga telah meragut dua nyawa.


Amirul Feisal pengarah urusan baru Khazanah berkuat kuasa 16 Julai

Khazanah Nasional Bhd telah melantik Amirul Feisal Wan Zahir sebagai Pengarah Urusannya, berkuat kuasa 16 Julai, 2021.Dalam satu kenyataan hari ini, Khazanah berkata Amirul bakal menggantikan Shahril Ridza Ridzuan yang akan melepaskan jawatan tersebut apabila kontrak beliau tamat kelak bagi menumpukan perhatian kepada usaha peribadi.“Lembaga Pengarah Khazanah mengalu-alukan pelantikan Amirul dan yakin berdasarkan kepakaran dan pengalaman beliau, Khazanah akan terus maju dalam usaha menyampaikan mandat yang diberikan.“Lembaga pengarah turut menyampaikan penghargaan kepada Shahril atas jasa dan sumbangan beliau sepanjang berkhidmat sebagai pengarah urusan, terutamanya kejayaan beliau mengetuai pelaksanaan strategi yang telah menyaksikan Khazanah berada dalam kedudukan kukuh serta mampu mengharungi persekitaran yang serba mencabar akibat penularan pandemic Covid-19,” katanya.Ia menambah Amirul adalah ketua pegawai kewangan Kumpulan Malayan Banking Bhd dan sebelum itu menjawat jawatan pengarah urusan Kumpulan Chemical Company of Malaysia Bhd.


Jumlah mangsa banjir Selangor menurun, 4 negeri kekal

Jumlah mangsa banjir yang berlindung di pusat pemindahan sementara (PPS) di Selangor terus berkurangan pagi ini manakala di empat negeri iaitu Pahang, Melaka, Kelantan dan Negeri Sembilan tidak berubah sejak malam tadi.Menurut aplikasi InfoBencana Jabatan Kebajikan Masyarakat (JKM) pagi ini, jumlah keseluruhan mangsa di kelima-lima negeri ialah 20,026 orang dari 6,136 keluarga di 130 PPS  berbanding 21,544 orang  daripada 6,563 keluarga malam tadi.Di Selangor, aplikasi InfoBencana JKM menunjukkan jumlah mangsa banjir menurun kepada 7,751 orang di 39 PPS pagi ini berbanding 8,644 orang di 45 pusat PPS malam tadi.Laman sesawang publicinfobanjir.water.gov.my pula memaklumkan Sungai Langat di Bukit Changgang, Kuala Langat berada pada tahap waspada dengan paras 3.66m pada 7.15 pagi tadi dan dalam trend menurun.Sementara itu, polis memaklumkan terdapat enam laluan masih dinaiki air, rosak dan ditutup untuk kenderaan melibatkan seliaan lima ibu pejabat polis daerah (IPD) di negeri itu.Setakat 4 pagi tadi, jalan yang ditutup ialah Jambatan FT 31 Dengkil-Banting (IPD Sepang), Jalan Genting Peras-Kuala Klawang (IPD Kajang) dan Jalan BRP 7/2 Bukit Rahman Putra yang ditutup susulan berlubang akibat banjir (IPD Sungai Buloh).Turut ditutup, jambatan menghala ke Lapang Sasar, Subang susulan rosak serta Jalan PJU 7, hadapan MRT, Mutiara Damansara (IPD Petaling Jaya) manakala Jalan Kuala Kubu Bharu-Bukit Fraser menghala ke Peretak dibuka untuk kenderaan ringan sahaja (IPD Hulu Selangor).Di Pahang, aplikasi InfoBencana JKM memaklumkan 12,692 orang kekal berada di 90 PPS di enam daerah iaitu Bentong, Temerloh, Bera, Maran, Kuantan dan Pekan, sejak malam tadi.Laman sesawang publicinfobanjir.water.gov.my pula melaporkan Sungai Kundang di Maran mencatatkan paras 21.17m pagi ini iaitu melebihi tahap amaran pada paras 21 meter.Jabatan Meteorologi meramalkan cuaca mendung di Kuantan dan Pekan pada pagi ini manakala cuaca baik di daerah lain terjejas banjir.Di Kelantan, jumlah mangsa banjir kekal 152 orang daripada 46 keluarga di PPS Sekolah Kebangsaan (SK) Tok Deh dan SK Gual Periok, di Pasir Mas, setakat 7 pagi tadi.Laman sesawang publicinfobanjir.water.gov.my melaporkan tiada sungai utama di Kelantan berada pada paras bahaya.Jumlah mangsa banjir di Melaka pula, pada 8 pagi tadi kekal seramai 26 orang dari lapan keluarga sejak malam tadi.Pengarah Angkatan Pertahanan Awam (APM) Melaka Cuthbert John Martin Quadra berkata hanya PPS SK Penghulu Benteng di Jasin dibuka bagi menempatkan semua mangsa.Jumlah mangsa banjir turut tidak berubah di Negeri Sembilan apabila Pengarah APM negeri Mohd Syukri Madnor memaklumkan 58 orang dari 19 keluarga masih berada di dua PPS di Jelebu sejak malam tadi hingga pagi ini.


AGC bantah permohonan 18 anak muda cabar kerajaan tangguh Undi 18

Jabatan Peguam Negara (AGC) membantah permohonan oleh 18 anak muda warga negara Malaysia untuk mencabar tindakan kerajaan menangguhkan pelaksanaan Undi 18, iaitu suatu langkah untuk menurunkan had usia mengundi warganegara kepada 18 tahun dan bagi membolehkan pendaftaran pemilih automatik (AVR) dilakukan.Anak muda terbabit mewakili Gerakan Undi 18 mengemukakan permohonan semakan kehakiman dengan menamakan Perdana Menteri Muhyiddin Yassin, kerajaan dan Suruhanjaya Pilihan Raya (SPR) sebagai responden.Peguam Kanan Persekutuan Shamsul Bolhassan yang mewakili AGC, memberitahu wartawan bahawa mereka mengemukakan bantahan awal hari ini atas alasan bahawa permohonan itu adalah remeh, menjengkelkan dan pramatang pada tahap ini kerana belum ada tindakan yang diambil berkaitan perkara itu.Sementara itu, seorang lagi peguam kanan persekutuan Azizan Md Arshad berkata bahawa undang-undang dan peraturan berkaitan perlu dipinda terlebih dahulu, sebelum pendaftaran pemilih automatik (AVR) boleh dikuatkuasakan.“Ini kerana, dengan pindaan Perlembagaan, tidak akan ada lagi permohonan setelah AVR dikuatlkuasakan. Pemohon berhujah bahawa penguatkuasaan dan pelaksanaan Seksyen 3 (a) dan Seksyen 3 (b) Perlembagaan (Pindaan ) Akta 2019 boleh dilakukan secara berasingan.“Namun, kami berhujah bahawa penguatkuasaan dan pelaksanaan pindaan Perlembagaan itu tidak dapat dijalankan secara berasingan dan harus dilakukan bersama-sama. Penguatkuasaan dan pelaksaan AVR adalah kesan terbalik daripada permohonan pendaftaran oleh individu yang berkelayakan,” katanya sambil menambah bahawa mahkamah kemudian menetapkan 6 Mei untuk mendengar bantahan yang dikemukan itu.Peguam 18 anak muda berkenaan, S. Ambiga berkata hari ini ditetapkan bagi mendengar permohonan untuk mengenepikan semakan kehakiman oleh anak guamnya di hadapan hakim Mahkamah Tinggi Ahmad Kamal Md Shahid.Bagaimanapun, peguam itu memaklumkan susulan bantahan yang dikemukakan AGC itu pihaknya memerlukan masa untuk menjawab perkara itu.“Maka, mahkamah menangguhkan pendengaran hari ini dan menetapkan 6 Mei untuk mendengar bantahan pihak AGC dan permohonan untuk mendapatkan kebenaran untuk semakan kehakiman,” katanya.Pada 2 April lepas, anak muda berkenaan memfailkan permohon itu bagi mendapatkan beberapa perintah mahkamah susulan tindakan responden menangguhkan pelaksanaan Undi-18, iaitu suatu inisiatif untuk menurunkan had usia mengundi warganegara kepada 18 tahun dan bagi membolehkan pendaftaran pemilih automatik (AVR) dilakukan.Dalam permohonan itu, anak muda terbabit memohon suatu perisytiharan bahawa tindakan kerajaan untuk menangguhkan penguatkuasaan menurunkan usia mengundi dari 21 tahun ke 18 tahun adalah tidak rasional, tidak sah, tidak seimbang dan merupakan suatu bentuk penindasan terhadap pemilih.Pemohon yang berusia antara 18 dan 20 tahun itu juga meminta suatu deklarasi bahawa warganegara yang berumur 18 hingga 20 tahun mempunyai kepentingan atau jangkaan yang sah bahawa mereka mempunyai hak untuk mengundi pada atau sebelum Julai 2021.


Audio ‘Boleh saya nasihatkan kamu?’ Rosmah-Najib digunakan sebagai bukti

Satu rakaman audio daripada perbualan telefon Rosmah Mansor yang didedahkan oleh Suruhanjaya Pencegahan Rasuah Malaysia (SPRM) awal tahun lepas boleh digunakan sebagai bahan bukti dalam kes perbicaraan rasuahnya, kata Mahkamah Tinggi hari ini.Keputusan oleh Hakim Zaini Mazlan itu membatalkan keputusan awalnya mengenai rakaman perbualan telefon melibatkan Rosmah dan suaminya Najib Razak serta beberapa individu lain, yang didedahkan oleh ketua pesuruhjaya SPRM ketika itu, Latheefa Koya pada Januari tahun lepas.Klip audio panas “Boleh saya nasihatkan kamu tentang sesuatu?’ merupakan perbualan antara seorang lelaki dan wanita, yang dikenal pasti SPRM sebagai Rosmah dan Najib mendapat perhatian ramai.Dalam rakaman tersebut, Rosmah didengar memberitahu suaminya untuk mengambil alih dalam menguruskan skandal 1MDB.“Boleh saya nasihatkan kamu tentang sesuatu?” Rosmah didengar berkata.“Saya tidak suka ini. Sayang, awak adalah perdana menteri, awak yang menentukannya, bukan orang lain okay? Awak dikelilingi orang bodoh yang beri nasihat.”Fail audio itu merupakan salah satu daripada sembilan rakaman yang didedahkan SPRM membabitkan Najib dan lain-lain yang terlibat dalam skandal 1MBD, termasuk Putera Mahkota Abu Dhabi Sheikh Mohamed Zayed Al-Nahyan, bekas ketua SPRM Dzulkifli Ahmad dan Ahli Parlimen Baling Abdul Azeez Abdul Rahim.SPRM mengatakan mereka sudah menunjukkan “penyalahgunaan kuasa dan pemalsuan bukti”.“Terdapat pelbagai isu serius yang timbul, termasuk menyalahgunakan kuasa, konspirasi jenayah, menghalang keadilan, menjejaskan keselamatan negara, membuat bukti palsu melalui bantuan asing dan membiarkan perbuatan salah,” kata Latheefa pada sidang media di mana semua rakaman itu dimainkan.Katanya klip audio tersebut diserahkan kepada agensi itu oleh individu yang tidak dikenali dan ia tulen.Mahkamah Tinggi hari ini memerintahkan Rosmah untuk membela diri atas tiga tuduhan rasuah berkaitan projek hibrid solar di 369 sekolah luar bandar di Sarawak.Zaini membenarkan rakaman itu dimainkan beberapa saat semasa perbicaraan kes tahun lalu, walaupun pihak pembelaan membantah.Bekas menteri pendidikan Mahdzir Khalid, yang merupakan salah seorang saksi dalam perbicaraan itu, mengesahkan pemilik suara tersebut adalah Rosmah dan Najib.


Kerajaan proaktif tangani isu sekuriti makanan, kata pakar

Pakar ekonomi berkata kerajaan dilihat mengambil langkah proaktif bagi melindungi rakyat daripada impak kenaikan harga barang yang melampau, berikutan gangguan rantaian bekalan dunia dan inflasi global.
Muhammad Zharif Luqman Hashim dari Pusat Kajian Buruh Masa Depan, berkata pelbagai strategi digunakan oleh kerajaan bagi mengurangkan tekanan kos sara hidup selain menjamin sekuriti makanan dan daya tahan negara.
"Pihak kerajaan telah merangka strategi jangka masa pendek antaranya ialah menyediakan pemberian subsidi langsung kepada pengeluar bagi menstabilkan harga makanan di pasaran serta mengimbangi kos pengeluaran makanan.
"Sebagai contoh, harga ayam runcit di pasaran adalah pada RM9.40 sekilogram manakala harga minyak masak (botol) runcit pula pada RM7.10 sekilogram," katanya.
Selain itu, katanya, pemberian subsidi termasuk bahan api untuk mengawal inflasi susulan trend peningkatan harga minyak mentah turut dikekalkan.
Harga minyak mentah meningkat daripada AS$84.1 setong pada Januari 2022 hingga mencecah AS$114.7 setong pada Jun lalu. Jangkaan subsidi yang diperuntukkan oleh kerajaan mencecah RM80 bilion bagi tahun ini.
Kenaikan harga makanan dan minuman dalam Indeks Harga Pengguna dilaporkan mengatasi harga keseluruhan barangan dalam ekonomi. Ia memberi kesan kepada isi rumah yang memperuntukkan 29.5% perbelanjaan untuk makanan dan minuman.
"Jika subsidi bahan api dikurangkan, ini akan meningkatkan harga bahan api dan peningkatan harga bahan api ini akan memberi impak berganda kepada inflasi makanan dan keseluruhan barangan," tambahnya.
Malaysia mengimport kira-kira RM50 bilion makanan dan bahan mentah dari negara luar.
Susulan pandemik Covid-19, faktor cuaca dan perang di Ukraine, rantaian bekalan ini terganggu sehingga mengakibatkan peningkatan harga. India contohnya, menghadkan eksport gandum kerana faktor cuaca.
Sebelum ini, perdana menteri Ismail Sabri Yaakob menghapuskan sistem permit import yang memberi peluang kepada ramai pembekal untuk mengimport makanan dan bahan mentah, ketika harga ayam mencecah RM10 sekilogram beberapa bulan lepas.
Penghapusan itu, menurut Zharif, menjadikan sektor pertanian dan makanan lebih kompetitif selain mengurangkan kuasa monopoli.
Sekuriti makanan turut diberi tempat dalam Rancangan Malaysia Ke-12 yang mana usul Pelan Tindakan Dasar Sekuriti Makanan Negara, 2021-2025 dibentangkan.
Dalam pelan itu, sebanyak lima teras, 15 strategi dan 96 inisiatif digariskan dalam mempersiapkan negara berdepan krisis makanan.
Kerajaan turut bekerjasama dengan beberapa  negara luar untuk mengatasi masalah ini.
Menurut Zharif, satu rundingan bersama Emiriah Arab Bersatu (UAE) juga turut diadakan untuk menawarkan pelaburan berbalik dalam sektor pertanian bagi membolehkan negara teluk itu menjadi hab makanan di Timur Tengah.
“Malah, Syarikat Baladna dari Qatar telah membuat komitmen pelaburan sejumlah RM4.5 bilion dalam sektor penternakan tenusu yang bakal menjadi pengeluar tenusu terbesar di rantau Asia Tenggara.
"Perjumpaan perdana menteri bersama Presiden Turkiye, Recep Tayyip Erdogan telah mencapai kata sepakat untuk bekerjasama bagi memastikan rantaian bekalan makanan sentiasa mencukupi dan stabil," katanya.


Jangan bermain politik soal KXP, ahli Parlimen Padang Serai beritahu Anwar

Ahli Parlimen Padang Serai Azman Nasrudin dari Perikatan Nasional (PN) meminta Perdana Menteri Anwar Ibrahim untuk tidak bermain politik dalam soal pembangunan projek lapangan terbang Kedah Aerotropolis (KXP).
Beliau mendedahkan Menteri Besar Kedah Muhammad Sanusi Md Nor sudah memohon untuk bertemu Anwar bagi menjelaskan mengenai projek itu.
"Jangan pihak kerajaan bermain politik dalam isu pembangunan KXP. Jadilah perdana menteri yang benar-benar memahami keseluruhan projek.
"MB Kedah dua kali menghantar surat untuk berikan taklimat supaya perdana menteri memahami keseluruhan projek," katanya pada sidang media di bangunan Parlimen hari ini.
Terdahulu, dalam sesi pertanyaan di Dewan Rakyat, beliau bertanya mengenai peranan Kementerian Pengangkutan (MOT) untuk memastikan KXP diteruskan dalam meningkatkan aktiviti ekonomi di selatan Kedah.
Dalam jawapannya, Anthony Loke berkata cadangan projek pembangunan KXP adalah tertakluk kepada kajian National Airport Strategic Plan (NASP).
"Belum ada juga permohonan rasmi pembiayaan, tempoh pembangunan, operator lapangan terbang, kawasan yang terbabit serta maklumat lain yang berkaitan untuk pertimbangan Kementerian Pengangkutan," katanya.
"Tidak timbul soal kita menolak kerana kita perlu faham ada prosesnya. Dalam hal ini, NASP juga belum muktamad dan saya pun belum tahu kerana NASP belum dikemukakan kepada saya," kata menteri pengangkutan itu ketika menjawab soalan Azman.
Loke juga sebelum itu menggesa agar isu itu tidak dipolitikkan.
Azman dalam pada itu berkata, Loke tidak menjawab isu yang dibangkitkan beliau berhubung KXP ketika penggulungan Belanjawan 2023.
"Bila ditanya tentang kemajuan kelulusan KXP, beliau (Loke) katakan ketika itu tidak menerima sebarang permohonan.
“Ia sangat mengelirukan," katanya yang juga exco pengangkutan Kedah.
Katanya, kerajaan negeri Kedah sudah memohon mengadakan KXP sejak 2013, dengan kira-kira 51 sesi libat urus dengan agensi-agensi berkaitan di bawah MOT.
Minggu lalu, Sultan Kedah, Sultan Sallehuddin Sultan Badlishah menitahkan kerajaan persekutuan di bawah pimpinan Anwar menyokong projek KXP.


Kajian dapati 1 dari 2 rakyat Malaysia pilih kekal bekerja walaupun bergaji rendah

Hampir separuh daripada rakyat Malaysia yang menjadi responden dalam tinjauan baru-baru ini tidak merancang untuk meninggalkan kerja walaupun satu daripada enam berpendapat mereka tidak dibayar gaji yang cukup atau tidak pasti jika dibayar mengikut harga pasaran.Kajian Kepuasan Pendapatan iMoney Malaysia 2022 menunjukkan 46.3% rakyat Malaysia tiada rancangan untuk meninggalkan majikan dalam “masa yang terdekat” walaupun 57.7% daripada jumlah tersebut berpendapat tidak dibayar gaji yang cukup.Kajian tersebut turut mendapati 28.1% pekerja mempunyai pekerjaan sampingan walaupun berasa dibayar gaji rendah dengan 44.8% berkata mereka mempunyai kerja sampingan sebagai pelan sandaran kewangan.Selain itu, 22.2% berkata mereka membuat kerja sampingan untuk mencukupkan perbelanjaan keperluan sementara 24.3% lagi berkata ia dilakukan sebagai hobi.Dalam pada itu, 8.7% berkata mereka melakukan kerja sampingan untuk menyimpan wang.Kajian tersebut turut mendapati 59.8% responden berkata mereka lebih memilih bekerja dari rumah di mana kebanyakannya memberikan alasan waktu dan wang dapat dijimatkan berbanding keluar ke tempat kerja.Hanya 25.1% atau suku daripada keseluruhan responden berkata bekerja dari rumah adalah lebih produktif berbanding ke tempat kerja.Bagaimanapun, 73% responden pula tidak mahu gaji mereka ditolak hanya untuk bekerja dari rumah.“Ini mungkin menandakan beberapa perkara, rakyat Malaysia masih mementingkan gaji berbanding keseimbangan kehidupan bekerja dan kemudahan pekerjaan,” kata iMoney dalam sebuah kenyataan.Ia turut menambah, hasil kajian itu juga menunjukkan rakyat Malaysia percaya mereka sepatutnya dibayar gaji berdasarkan prestasi kerja, tanpa mengira cara bekerja.Merujuk kajian itu, Ketua Pengarah Eksekutif iMoney See Wai Hun berkata tiada perancangan untuk menukar kerja “dalam masa yang terdekat” walaupun dibayar gaji yang rendah berpunca daripada beberapa faktor.“Yang pertama, kebanyakan rakyat Malaysia yang kami kaji lebih mementingkan beberapa faktor berbanding faktor jumlah gaji mereka. Ini termasuklah kemudahan untuk bekerja dari rumah dan juga jaminan pekerjaan.“Yang kedua, kos sara hidup dan komitmen kewangan yang semakin bertambah mungkin menjadi penyebab mengapa tenaga pekerja kita lebih mementingkan jaminan pekerjaan berbanding kerja yang memberi peluang baru.“Ini kerana kerja yang memberi peluang baru agak berisiko dan tidak menjamin manfaat,” katanya.Menurut See, ia juga mungkin disebabkan kerana responden sudah mempunyai pendapatan yang mencukupi untuk menanggung gaya hidup mereka di mana “perasaan dibayar gaji rendah” mungkin bermaksud keinginan untuk meraih lebih banyak pendapatan dan bukannya keperluan untuk meneruskan kelangsungan hidup.“Sememangnya terbukti bahawa rakyat Malaysia ingin menambah pendapatan tetapi berhadapan dengan kekangan seperti jaminan pekerjaan, masa, dan komitmen untuk mengejar pekerjaan sampingan atau bebas.”


Kes harian Covid-19 kembali menurun ke paras 7,000

Malaysia merekodkan kes baru sebanyak 7,420 menjadikan kes keseluruhan Covid-19 meningkat sebanyak 2,377,033 kes.11,413 pesakit juga direkodkan sembuh, menjadikan jumlah keseluruhan pesakit sembuh sebanyak 2,251,758.Dalam pada itu, kes yang memerlukan rawatan di unit rawatan rapi (ICU) adalah sebanyak 700 kes di mana 635 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 364 kes di mana 282 adalah kes Covid-19.Dari 7,420 kes harian yang dilaporkan pada hari ini, 108 kes (1.5%) adalah daripada Kategori Tiga, Empat, dan Lima, dan 7,312kes (98.5%) lagi adalah terdiri daripada Kategori Satu dan Dua.


Selangor tegaskan kewajipan ambil dos penggalak bagi solat Jumaat atas perkenan sultan

Kerajaan Selangor menegaskan bahawa ketetapan membenarkan hanya individu yang telah mengambil dos penggalak Covid-19 mendirikan solat fardhu Jumaat adalah berdasarkan perkenan Sultan Selangor Sultan Sharafuddin Idris Shah.Pengerusi Jawatankuasa negeri Hal Ehwal Agama Islam, Hal Ehwal Pengguna dan Industri Halal Selangor Mohd Zawawi Ahmad Mughni dalam kenyataan hari ini memaklumkan perkenan Sultan Selangor itu melalui surat arahan Jabatan Agama Islam Selangor (Jais) bertarikh 21 Februari lepas.“Surat arahan tersebut bertajuk ‘Arahan Mempertingkatkan Penguatkuasaan Pematuhan Prosedur Operasi Standard (SOP) di Masjid, Surau Dan Musolla Negeri Bagi Mengawal Pandemik Covid-19.“Sesungguhnya perkenan ini merupakan keprihatinan baginda untuk mengelakkan jangkitan pandemik Covid-19 setelah mendapat nasihat daripada Jabatan Kesihatan Selangor berikutan perkembangan terkini jangkitan pandemik tersebut,” katanya.Menurut beliau pendekatan menggalakkan rakyat di negeri ini mengambil dos penggalak adalah bertepatan dengan salah satu prinsip maqasid syariah iaitu memelihara nyawa dan kerajaan negeri amat prihatin terhadap kesihatan dan kemakmuran rakyat serta sentiasa berusaha mengambil tindakan terbaik untuk mencapai maksud tersebut.“Kerajaan juga yakin bahawa perkenan Sultan Selangor mewajibkan pengambilan dos penggalak bagi menyertai solat fardhu Jumaat di masjid adalah berasaskan konsep fiqhiyyah, iaitu sadd adz-dzara’i. Konsep ini bermaksud ‘mencegah sesuatu perkara yang boleh membawa ke arah kerosakan dan bahaya,” katanya.Mohd Zawawi turut menasihatkan rakyat Selangor agar segera mengambil dos penggalak vaksin Covid-19 di pusat pemberian vaksin berhampiran bagi memastikan kesihatan diri sendiri, keluarga dan kepentingan awam.


Perdana menteri pengerusikan mesyuarat MKN hari ini

Perdana Menteri Muhyiddin Yassin mempengerusikan mesyuarat khas Majlis Keselamatan Negara (MKN) hari ini membabitkan langkah-langkah membendung penularan Covid-19.Sebelum ini, Muhyiddin dilaporkan menerima rawatan di hospital.Bagaimanapun semalam dalam satu kenyataan Pejabat Perdana Menteri berkata Muhyiddin kini beransur stabil dan boleh menjalankan tugasan di hospital dan dijangka akan dibenarkan pulang beberapa hari lagi.Pada 2018, Muhyiddin menjalani pembedahan membuang ketumbuhan di pankreas serta beberapa sesi kemoterapi.


Jet pejuang Israel bedil Semenanjung Gaza

Jet pejuang Israel melancarkan serangan di Semenanjung Gaza pada Isnin pagi, susulan dua roket yang dilancarkan Hamas, lapor Agensi Anadolu.Serangan menyasarkan terowong milik kumpulan Hamas, kata jurucakap tentera Avichay Adraee di Facebook.Beliau berkata serangan itu sebagai tindak balas terhadap “dua roket yang dilancarkan dari utara Semenanjung Gaza yang menyasarkan kawasan pantai berhampiran kota Ashdod.”Menurut wartawan Anadolu, dron dan pesawat perang Israel mengebom dua lokasi yang terletak di timur kota Rafah dan Khan Yunis.Tiada kecederaan dilaporkan.


Raja Charles ketuai keluarga diraja di samping keranda Ratu Elizabeth

Raja Britain Raja Charles III yang mengetuai empat adindanya setia berada di samping keranda mendiang Ratu Elizabeth II di Katedral St Giles di Edinburgh pada Isnin.
Selain Raja Charles III, Puteri Anne (Princess Royal), Putera Edward (Earl of Wessex) dan Putera Andrew (Duke of York) kekal berdiri di samping keranda bonda Ratu di dalam katedral itu ketika orang ramai memberi penghormatan terakhir.
Keranda ratu akan diterbangkan ke London pada Selasa, menurut Agensi Anadolu.
Terdahulu pada Isnin, Raja Charles dan isterinya, Queen Consort Camilla, tiba di Parlimen Scotland bagi menerima ucapan takziah.
Raja Charles turut berkenan mengadakan pertemuan dengan Menteri Pertama Scotland Nicola Sturgeon dan pemimpin politik Scotland.
"Kami berbesar hati dengan kehadiran Yang Mulia, Raja Charles III, dan Queen Consort mencemar duli pada hari ini.
"Yang Mulia, kami bersedia untuk menyokong tuanku - dan ketika tuanku meneruskan legasi luar biasa bonda tercinta, Permaisuri kami.
“Ratu Elizabeth, Ratu Scotland – kami berterima kasih atas jasanya. Semoga mendiang Ratu bersemadi dengan tenang,” kata Sturgeon.


Pakar ekonomi beri amaran berhubung campur tangan kerajaan tangani harga melambung

Pakar ekonomi mengingatkan kerajaan berhubung desakan supaya kerajaan campur tangan dalam pasaran, walaupun pengguna bergelut dengan kenaikan harga bagi barangan dan perkhidmatan, termasuk khidmat e-hailing dan ayam.Rungutan ramai mengenai kenaikan harga barang mentah bermula sejak dua bulan lalu sehingga memuncak pada musim perayaan, selain harga tiket kapal terbang yang melambung sehingga memberi kesan kepada yang ingin pulang beraya.Terbaru, harga ayam dan caj syarikat perkhidmatan e-hailing, Grab, menjadi topik hangat. Harga ayam mencecah RM12 sekilogram di sesetengah pasar. Bagi Grab pula, harga perkhidmatan mampu mencecah RM40 pada waktu puncak, berbanding RM17 pada waktu biasa untuk perjalanan dalam jarak yang sama.Usaha kerajaan mengawal harga bukan perkara baru. Pada setiap musim perayaan, kerajaan melalui Kementerian Perdagangan Dalam Negeri dan Hal Ehwal Pengguna akan menetapkan harga kawalan untuk barangan tertentu.Namun bagi ahli ekonomi, kawalan harga bukan solusi yang terbaik dalam menangani masalah harga barang. Barjoyai Bardai dari UniRazak berkata, semua bentuk campur tangan dalam pasaran termasuk kawalan harga akan menyebabkan pasaran menjadi tidak cekap. “Harga ayam pun kita cuba kawal, tapi ia sangat mudah dimanipulasi apabila pengeluar tidak menawarkan bekalan dalam pasaran, harga akan melonjak tinggi,” katanya kepada MalaysiaNow.“Tetapi dalam pasaran gelap, pengguna akan dapatkan juga ayam tak kira harga kerana mereka memerlukan komoditi itu.”Ia turut dipersetujui Adillah Zafirah dari Iris Institute. Katanya, pasaran gelap akan bertambah dengan adanya mekanisme kawalan harga, walaupun ia mampu melindungi pengguna daripada eksploitasi harga oleh pengeluar. “Bagi campur tangan kerajaan yang efektif dan lestari, kena fahami penawaran dan bekalan dalam pasaran. Dalam isu bekalan ayam, sudah lama isu ini berlarutan. “Sepatutnya kerajaan memainkan peranan dalam keseluruhan sistem rantaian bekalan,” katanya.Kerajaan sebelum ini turut memansuhkan permit import (AP) bagi membolehkan lebih banyak syarikat mengimport makanan dari luar negara. Ia diumumkan Perdana Menteri Ismail Sabri Yaakob susulan laporan bekalan tidak mencukupi.Namun Barjoyai berkata, import merupakan langkah jangka masa pendek kerana harga barang akan meningkat semula susuran faktor kadar tukaran wang. Dalam pada itu, dalam isu harga tiket kapal terbang, Barjoyai berkata harga yang terlalu tinggi mungkin berlaku kerana tidak ramai pemain industri yang menawarkan perkhidmatan tersebut.“Kalau kita buka kepada syarikat luar, mungkin berlaku persaingan dan harga tiket mampu turun. “Sudah tentu syarikat tempatan akan mendakwa langkah ini bakal membunuh mereka, tetapi isunya adakah syarikat-syarikat ini juga hendak mengeksploitasi pelanggan mereka?” katanya.Perkara sama juga berlaku kepada perkhidmatan e-hailing yang mana syarikat Grab mempunyai bahagian pasaran yang luas sehingga hampir mencapai tahap monopoli. Ia membolehkan syarikat itu menetapkan harga mengikut kehendak mereka. Peningkatan itu, menurut syarikat tersebut ialah disebabkan permintaan yang tinggi selain jumlah pemandu yang tidak mampu menampung jumlah pesanan.Adillah berkata, solusi lestari ialah meningkatkan bekalan dalam pasaran. Bagi Barjoyai, kerajaan perlu mengubah kedalaman industri. “Industri yang terlalu cetek mengakibatkan ia dikawal beberapa kartel.“Bagaimana kita boleh benarkan 12 syarikat mengawalkan bekalan ayam seluruh Malaysia? Ini sangat membimbangkan,” katanya.


Pandangan tentang pakaian jururawat tidak mewakili 'PAS baru', kata Khairy

Bekas menteri kesihatan Khairy Jamaluddin berkata kenyataan seorang ahli Parlimen PAS baru-baru ini mengenai etika pakaian jururawat wanita bukan sahaja tidak wajar tetapi juga merugikan parti Islam itu, sambil menambah beliau percaya pandangan itu tidak mewakili pandangan pimpinan parti tersebut.
Khairy merujuk kepada kenyataan Ahli Parlimen Kuantan Wan Razali Wan Nor di Dewan Rakyat baru-baru ini yang menyebut pakaian jururawat terlalu ketat dan tidak patuh syariah sekali gus mengundang kecaman hebat di media sosial.
Bekas pemimpin Umno itu juga berpandangan topik etika berpakaian jururawat adalah bukan isu utama dalam sektor kesihatan awam di Malaysia.
Atas sebab itu, Khairy merasakan Wan Razali dilihat telah menjejaskan usaha yang dilakukan oleh pemimpin PAS selama ini dalam memerangi stereotaip yang dilakukan oleh para pengkritiknya.
"Benda yang paling geram sekali adalah, kenyataan ini mengesahkan stereotaip mengenai PAS.
"Itu masalahnya," katanya dalam episod terbaru podcast Keluar Sekejap.
Khairy turut menegaskan PAS sudah pun keluar daripada label konservatifnya, sambil menambah kepimpinan peringkat tertinggi parti itu tidak lagi didominasi oleh agamawan tetapi diwakili oleh mereka yang mempunyai latar belakang kepakaran yang pelbagai.
"Ramai yang terdiri daripada profesional, jurutera, peguam, jurubank dan sebagainya.
"Saya sebagai menteri yang pernah berada dalam kerajaan, termasuk menteri PAS dalam jemaah menteri, saya melihat di peringkat tertinggi, mereka sangat praktikal," kata Khairy yang pernah berkhidmat dalam dua kerajaan persekutuan termasuk PAS sebagai rakan gabungan.
Pada masa sama, beliau menyifatkan pemimpin kanan PAS seperti Timbalan Presiden Tuan Ibrahim Tuan Man, Setiausaha Agung Takiyuddin Hassan dan
Naib Presiden Idris Ahmad sebagai individu "praktikal" dan "tidak menampakkan stereotaip PAS seperti mana YB Kuantan ini".
"Ia hanya memerlukan satu kenyataan untuk mengingatkan orang ramai, bahawa di sebalik wajah profesional yang baru ini, PAS masih lagi PAS yang lama."
Sementara itu, Khaity turut menepis pandangan Shahril Hamdan bahawa imej pemimpin PAS termasuk Presidennya Abdul Hadi Awang mungkin menguatkan persepsi parti itu sebagai golongan konservatif, berbanding imej pemimpin Umno yang "bersederhana" dan mampu menenggelamkan suara konservatif.
Menurut Khairy, meskipun Hadi dianggap sebagai agamawan dan mungkin dianggap konservatif namun barisan kepimpinan PAS yang seterusnya adalah terdiri daripada orang-orang yang tidak akan membuat kenyataan seperti yang disebut Wan Razali.
Katanya, pada masa PAS berdepan cabaran besar dalam usaha untuk keluar dari imej masa lalu, kenyataan ahli parlimen biasa seperti Wan Razali sedikit sebanyak telah "merosakkan" usaha yang sedang dilakukan.
"Tetapi bagi saya, secara peribadi, saya berpandangan beliau tidak mewakili PAS baru yang cuba ditampilkan."
Pada perkembangan lain, Khairy berkata penggunaan istilah "gelombang hijau" secara berterusan untuk menggambarkan kelebihan Perikatan Nasional (PN) dalam pilihan raya tahun lepas adalah percubaan untuk melabelkan PAS sebagai golongan atau kumpulan pelampau agama.
“Gelombang hijau yang dipopularkan antara lain oleh Lim Kit Siang, sebenarnya mempunyai konotasi yang negatif, seolah-olah gelombang hijau yang sekarang ini digunakan untuk membayangkan kebangkitan PN adalah sebuah gelombang ekstremis.
"Ini sebenarnya maksud tersirat gelombang hijau.
"Dalam bahasa sains politik moden, istilahnya ialah 'dog whistle', bahasa yang tersirat yang digunakan untuk menggambarkan sesuatu yang menjadi ancaman kepada kumpulan lain.
"Gelombang hijau bukannya deskripsi warna bendera PAS, tetapi satu istilah yang diguna pakai untuk memomokkan orang bukan Melayu dan orang Melayu moderat terhadap gelombang ekstremis Islam," katanya.


Bekas setpol Najib puji Anwar miliki ketokohan sebagai PM, ‘ikon kebangsaan’

Seorang bekas pembantu kepada Najib Razak menggambarkan Anwar Ibrahim sebagai ahli politik penuh dengan sifat kepimpinan yang diperlukan dalam “demokrasi sihat”, biarpun pemimpin PKR itu gagal membentuk kerajaan melalui pembelotan ahli Parlimen.Oh Ei Sun, bekas setiausaha politik kepada Najib, turut memuji Anwar sebagai seorang inklusif dan progresif yang dapat menyatukan antara liberal dan konservatif.“Anwar mampu memenangi hati kedua-dua kem itu. Dia berkarisma, ikon kebangsaan,” kata Oh, dalam satu komentar diterbitkan portal saluran Channel News Asia berpusat di Singapura.Oh berkata beliau kagum selepas mendengar ucapan Anwar yang mampu “memetik banyak kata-kata daripada pemikir liberal penting pada zaman ini”.“Saya tidak dapat menahan diri daripada memberitahu rakan di sebelah saya mengenai dengan idea progresif seperti itu, Anwar boleh menjadi seorang perdana menteri yang baik,” kata Oh.Oh menambah polisi Anwar akan “menyebabkan satu keharmonian kaum yang lebih hebat”.“Anwar juga mendukung ciri-ciri progresif selama bertahun-tahun dalam kerjaya politiknya.”Pendedahan: Najib, Zahid tulis surat ke Istana untuk sokong AnwarNajib sahkan kerjasama dengan AnwarKomen itu dibuatnya selepas pengakuan bekas bosnya yang meminta ahli Parlimen Barisan Nasional (BN) menyokong usaha Anwar bagi menggantikan Muhyiddin Yassin sebagai perdana menteri.“Anwar mampu memenangi hati kedua-dua kem itu. Dia berkarisma, ikon kebangsaan,” kata Oh, dalam satu komentar diterbitkan portal saluran Channel News Asia berpusat di Singapura.Najib dan Presiden Umno Ahmad Zahid Hamidi secara bersama menulis surat kepada Yang di Pertuan Agong untuk menyatakan sokongan kepada Anwar, yang sebelum itu mendakwa dirinya mendapat sokongan majoriti ahli Parlimen untuk menumbangkan kerajaan Perikatan Nasional.Anwar bagaimanapun gagal mengemukakan bukti dakwaannya semasa dipanggil ke Istana Negara mengadap Sultan Abdullah Sultan Ahmad Shah pada 13 Oktober.Oh dalam komentarnya turut berkata pertelagahan Anwar bersama bekas perdana menteri Dr Mahathir Mohamad pada 1998 disebabkan perbezaan padangan mereka mengenai pakej pinjaman Tabung Kewangan Antarabangsa (IMF) untuk menyelamatkan ekonomi Malaysia ketika Krisis Kewangan Asia.Oh turut mendakwa rancangan IMF akan memungkinkan pelaksanaan “langkah-langkah ketat terhadap rasuah dan kronisme” untuk menjadikan ekonomi lebih “mesra pasaran”.


Malaysia sasar kurangkan penghuni penjara hingga 2 pertiga dalam tempoh 8 tahun

Malaysia menyasarkan untuk mengurangkan kadar penghuni penjara sebanyak dua pertiga dalam tempoh lapan tahun akan datang dengan beralih kepada inisiatif khidmat komuniti, kata Komisioner Jeneral Jabatan Penjara Malaysia Nordin Muhamad.
Tumpuan diberi terhadap khidmat komuniti sebagai sebahagian daripada objektif Malaysia mengurangkan populasi penjara dan menyokong pemulihan mereka yang disabitkan dengan kesalahan tidak serius.
"Pada masa hadapan, menjelang 2030, dua pertiga banduan yang disabitkan bersalah harus menjalani khidmat komuniti. Kemudahan penjara bertujuan untuk mereka yang terlibat dalam jenayah berat," kata Nordin kepada Bernama dalam satu temu bual di New Delhi.
Kira-kira 30% daripada jenayah di Malaysia membabitkan kesalahan serius dan ganas.
Nordin berkata kadar bekas banduan pengulang laku jenayah yang tidak berpeluang jalani pemulihan di luar penjara adalah 15 peratus berbanding hanya 0.38% bagi mereka yang menjalani khidmat komuniti.
“Fokus untuk masa depan kita lebih kepada pemulihan komuniti supaya kita boleh mengurangkan pengulang laku jenayah,” katanya.
Untuk melindungi masyarakat dengan lebih baik, ideanya adalah untuk berubah daripada hukuman sebagai balasan kepada pemulihan, katanya.
Kemudahan penjara Malaysia pada masa ini menampung kira-kira 76,000 banduan berbanding kapasiti sedia ada sebanyak 66,000.
Inisiatif pemulihan dan penempatan semula Jabatan Penjara Malaysia termasuk skim pekerjaan di mana syarikat menawarkan pekerjaan dan penginapan kepada banduan yang layak di bawah pengawasan pegawai penjara.
Pada masa ini kira-kira 5,000 banduan mendaftar dalam skim pekerjaan dengan pelbagai syarikat.
"Dijangka sasaran sebanyak 10,000 banduan menyertai inisiatif itu dapat dicapai menjelang 2023.
Kerajaan akan dapat mengurangkan perbelanjaan bulanan sebanyak RM500 bagi setiap banduan," kata Nordin.
Bercakap mengenai kemudahan penjagaan kesihatan untuk banduan, beliau berkata perkhidmatan asas hampir sama dengan yang ada di luar tetapi Jabatan Penjara sedang mencari cara untuk meningkatkan akses kepada rawatan perubatan pakar.
Semasa lawatannya ke New Delhi minggu lalu, beliau melawat penjara besar Tihar di ibu negara India itu dan bertukar pandangan dengan Ketua Pengarah Penjara Delhi Sandeep Goel mengenai isu seperti pengurusan banduan dan pemulihan.
Nordin berkata Malaysia dan India bersedia untuk berkongsi amalan terbaik mereka dalam pengurusan penjara.
"Pegawai India boleh berkunjung ke Akademi Koreksional Malaysia di Langkawi untuk jalani latihan dan pegawai Malaysia juga boleh melawat penjara India untuk belajar dan merasai pengalaman kerja dan prosedur kerja dalam bidang keselamatan dinamik," katanya.


Putrajaya setuju bentang usul dan bahaskan ordinan darurat

Putrajaya hari ini bersetuju untuk membentangkan usul untuk membatalkan ordinan darurat, membenarkan ahli-ahli Parlimen untuk membahaskannya, selari dengan titah pandangan Yang di-Pertuan Agong.Perdana Menteri Muhyiddin Yassin berkata ia akan dibincangkan dalam mesyuarat jemaah menteri esok dan diharapkan dapat menyelesaikan polemik berkaitan pembatalan ordinan-ordinan darurat “secara harmoni dan berperlembagaan”.Katanya, usul tersebut akan dibentangkan pada sidang Dewan Rakyat yang akan diadakan pada September depan.Muhyiddin berkata, langkah untuk membatalkan ordinan-ordinan darurat melalui nasihat Kabinet kepada Agong pada 23 Julai lalu tidak dapat disempurnakan.Pada Januari, Agong bersetuju untuk mengisytiharkan darurat virus Covid-19 yang menyebabkan Parlimen dan Dewan Undangan Negeri ditangguhkan.Proklamasi Darurat itu berakhir pada 1 Ogos lalu.“Dengan berakhirnya Proklamasi Darurat pada 1 Ogos 2021, berdasarkan peruntukan Perlembagaan Persekutuan, pembatalan ordinan-ordinan darurat oleh Yang di-Pertuan Agong tidak lagi berbangkit,” tambah Muhyiddin.


PM akan jelaskan tindakan kerajaan berhubung gesaan Sanusi berkaitan Pulau Pinang

Tindakan kerajaan terhadap gesaan Menteri Besar Kedah Muhammad Sanusi Md Nor bahawa Perlembagaan Persekutuan dipinda untuk padamkan Pulau Pinang agar boleh dikembalikan kepada Kedah, akan dijelaskan Perdana Menteri Anwar Ibrahim pada persidangan Dewan Rakyat hari ini.
Berdasarkan Aturan Urusan Mesyuarat, perkara berkenaan akan dijawab Anwar pada sesi Waktu Pertanyaan-pertanyaan Menteri (MQT) sejurus mesyuarat Dewan Rakyat bermula 10 pagi.
Anwar dijadual berbuat demikian bagi menjawab soalan Lim Guan Eng (PH-Bagan) yang meminta penjelasan memandangkan isu itu telah memecah-belahkan perpaduan rakyat khususnya menimbulkan keresahan dalam kalangan penduduk negeri Pulau Pinang serta mengancam keharmonian dan keselamatan dalam negara.
Pada 29 Mei lepas, Sanusi dilaporkan berkata Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunyai sempadan dengan Perak dan Perlis.
Pada sesi MQT, Radzi Jidin (PN-Putrajaya) juga dijadual bertanya mengenai kesan kejatuhan nilai ringgit kepada proses pemulihan ekonomi negara dan pendekatan yang akan digunakan untuk mengukuhkan nilai mata wang itu.
Turut menjadi tumpuan hari ini ialah persoalan Mordi Bimol (PH-Mas Gading) pada sesi soal jawab tentang status terkini berserta tempoh jangka siap pembinaan Projek Lebuh Raya Pan Borneo di Sabah dan Sarawak.
Selain itu, Roslan Hashim (PN-Kulim Bandar Baharu) ingin mengetahui langkah yang diambil kementerian terhadap pengukuhan Pentaksiran Berasaskan Sekolah (PBS) dan Pentaksiran Berasaskan Darjah (PBD), susulan pemansuhan Pentaksiran Tingkatan Tiga termasuk kualiti aktiviti pembelajaran yang dilaksanakan.
Sejurus selesai sesi soal jawab, Rang Undang-undang Suruhanjaya Koperasi Malaysia (Pindaan) 2023 dijangka dibaca buat kali pertama.
Persidangan Dewan Rakyat kali ini bersidang selama tujuh hari bermula hari ini hingga 15 Jun selepas bercuti selama seminggu.


Hadi tolak gesaan supaya PAS tinggalkan Bersatu, PN

Presiden PAS Abdul Hadi Awang memberikan isyarat tegas parti itu tidak akan meniggalkan Perikatan Nasional (PN) bagi meneruskan kerjasama dalam Muafakat Nasional (MN), menamatkan spekulasi daripada pemimpin parti Melayu itu susulan keputusan pilihan raya negeri (PRN) di Melaka baru-baru ini.Dalam sebuah kenyataan penuh perumpamaan dan ayat Al-Quran, Hadi berkata pendirian tersebut adalah selari dengan semangat asal MN, yang merupakan piagam kerjasama ditandatangani PAS dan Umno pada 2019 ketika dua parti Melayu itu berada di blok pembangkang.“PAS hanya menerima MN yang lengkap perjalanannya mengikut perjanjian yang dimeteraikan, tanpa bercanggah dengan agenda perpaduan umat yang lebih besar dan berkuasa melalui gagasan politik PN,” katanya.Kenyataan tersebut tampil kurang seminggu selepas gesaan berulang kali pemimpin Umno supaya PAS memikirkan semula keputusan untuk terus bekerhasama dengan Bersatu dalam PN.PAS memilih untuk bertanding menggunakan logo PN bersama Bersatu dan Gerakan dalam PRN Melaka yang menyaksikan Barisan Nasional (BN) yang diketuai Umno merampas semula tampuk pentadbiran kerajaan negeri selepas digulingkan pada pilihan raya umum (PRU) 2018 lalu.PAS merupakan sebahagian daripada gabungan PN diketuai bekas perdana menteri Muhyiddin Yassin yang digulingkan dari Putrajaya susulan kempen didalangi pemimpin Umno Ahmad Zahid Hamidi dan Najib Razak.Menjelang PRN Melaka, PAS menolak gesaan pemimpin Umno dengan memberikan komitmen kepada PN, dan buat pertama kalinya parti itu bertanding dalam pilihan raya tanpa logo hijau putihnya.Bagaimanapun, kekalahan PN kepada Umno dalam PRN tersebut menyebabkan pemimpin Umno yang setia kepada Zahid dan Najib sekali lagi menggesa supaya piagam MN diperbaharui.Hadi berkata piagam MN sepatutnya turut memasukkan Bersatu, sambil menambah ia adalah berdasarkan seruan Islam kesatuan merentasi kaum.Beliau berkata MN menumpukan usaha dalam kesatuan Melayu-Muslim, sementara PN ditubuhkan dalam bentuk yang lebih luas diwujudkan kerana mengambil kira masyarakat yang lebih besar termasuklah golongan bukan Islam yang sudah menjadi masyarakat majmuk.“Justeru, disatukan umat Islam yang terkumpul dalam parti-parti Melayu dan bumiputera yang terbesar, daripada Umno, PAS dan Bersatu, di samping mereka yang tidak berparti dalam badan-badan bukan kerajaan (NGO) dan lain-lain,” kata Hadi.“Setelah mengambil alih kerajaan pusat, maka Perikatan Nasional pula diwujudkan kerana mengambil kira masyarakat yang lebih besar termasuklah golongan bukan Islam yang sudah menjadi masyarakat majmuk.”Hadi turut berkata PAS menolak MN jika ia hanya melibatkan parti Islam itu dan Umno.“PAS juga menolak fahaman yang menafikan adanya masyarakat majmuk yang wajib ditangani oleh gagasan yang lebih besar iaitu PN.”


Menteri kewangan adakan libat urus PPN bersama kerajaan Sarawak

Satu sesi libat urus mengenai Pelan Pemulihan Negara (PPN) secara maya, diadakan antara kementerian kewangan dan pemimpin kerajaan Gabungan Parti Sarawak (GPS).Pejabat Ketua Menteri Sarawak dalam kenyataan malam semalam memaklumkan, sesi satu jam itu yang dipengerusikan Menteri Kewangan Tengku Zafrul Tengku Abdul Aziz yang juga menteri penyelaras PPN, bertujuan untuk memperkukuhkan keberkesanan PPN.Barisan pemimpin GPS dalam sesi itu diketuai Ketua Menteri Patinggi Abang Johari Openg dan ketiga-tiga timbalannya, Amar Douglas Uggah Embas, Dr James Jemut Masing dan Amar Awang Tengah Ali Hasan, serta Menteri Kerajaan Tempatan dan Perumahan Dr Sim Kui Hian dan Menteri Muda di kementerian yang sama, Dr Penguang Manggil.“Pihak kerajaan Sarawak telah memberi beberapa input daripada perspektif Sarawak, ke arah memperkukuhkan ekonomi negeri, dengan mengambil kira impak pandemik Covid-19 dan sumbangan kepada ekonomi nasional,” menurut kenyataan tersebut.Antara perkara dibentangkan termasuk program pemberian vaksin di Sarawak yang sedang berjalan lancar, program pembangunan infrastruktur, pembangunan infrastruktur ICT, industri pengeluaran dan pelaburan asing, sebagai teras untuk mempertingkatkan ekonomi Sarawak.Faktor teras juga merangkumi potensi pertanian berdasarkan ‘internet of things’ (IOT), dan ekonomi berasaskan kelestarian sumber dan keselamatan di perbatasan yang amat panjang antara Sarawak dan Kalimantan, yang mempunyai kesan mendalam ke atas sosio ekonomi Sarawak.Turut disentuh adalah mengenai pelaksanaan fasa-fasa PPN, yang harus disesuaikan dengan keadaan di Sarawak yang hampir sama besar dengan Semenanjung, menurut kenyataan itu.


PH umum 14 calon Parlimen Kedah, kecuali Langkawi

Pakatan Harapan (PH) malam ini mengumumkan senarai calonnya yang akan bertanding di 14 kerusi Parlimen di Kedah pada Pilihan Raya Umum ke-15 (PRU15), 19 November ini.
Pengumuman dibuat oleh Ketua Penerangan PH Kedah Ismail Salleh pada Majlis Pengisytiharan Calon PH Kedah yang turut mengumumkan sembilan calon daripada PKR yang telah diumumkan semalam.
Lima lagi kerusi yang diumumkan malam ini ditandingi oleh empat calon daripada Amanah dan seorang calon DAP.
Bagaimanapun gabungan itu tidak mengumumkan nama calon bagi satu lagi kerusi di negeri itu iaitu Langkawi.
Empat calon daripada Amanah ialah Muaz Abdullah (Padang Terap), Mahfuz Omar (Pokok Sena), Latipah Mohamad Yatim (Sik) dan Johari Abdullah, (Baling) sementara  Zulhazmi Shariff daripada DAP dicalonkan untuk bertanding di Jerai.
Pengerusi PH Kedah Mahfuz Omar ketika ditemui pemberita selepas majlis itu berkata calon PH bagi kerusi Langkawi akan diputuskan kemudian dan enggan mengulas sebab calon bagi kerusi itu tidak diumum malam ini.
"Kita akan maklumkan nanti, sebelum penamaan calon nanti," katanya.
Mengulas mengenai senarai calon PH di Kedah, Mahfuz berkata PH yakin dengan kehadiran muka baharu serta individu yang mempunyai pelbagai latar belakang akan mampu membawa sesuatu yang baharu kepada masa depan Malaysia.
Berikut adalah senarai calon PH bagi 14 kerusi Parlimen di Kedah:
1. Jerlun - Dr Mohamed Fadzil Mohd Ali
2. Kubang Pasu - Aizuddin Ariffin
3. Padang Terap - Muaz Abdullah
4. Pokok Sena - Mahfuz Omar
5. Alor Setar - Simon Ooi Tze Min
6. Kuala Kedah - Dr Azman Ismail
7. Pendang - Zulkifly Mohamad
8. Jerai - Zulhazmi Shariff
9. Merbok - Nor Azrina Surip
10. Sik - Latipah Mohamad Yatim
11. Sungai Petani - Dr Mohammed Taufiq Johari
12. Baling - Johari Abdullah
13. Padang Serai - M Karupaiya
14. Kulim Bandar Baharu - Saifuddin Nasution Ismail


Varian Delta akan menjadi dominan dalam tempoh beberapa bulan lagi, kata WHO

Varian Delta Covid-19 yang jangkitannya mudah menular dijangka menjadi varian virus yang dominan dalam tempoh beberapa bulan akan datang, kata Pertubuhan Kesihatan Sedunia (WHO) pada Rabu.Varian Delta, yang dikesan kali pertama di India, kini telah direkodkan tersebar di 124 wilayah dan menyumbang lebih dari tiga perempat spesimen yang dijujuk di kebanyakan negara-negara utama, kata WHO.“Ia dijangka akan mendahului varian lain dan menjadi dominan dalam beberapa bulan akan datang,” kata agensi kesihatan PBB dalam kemas kini epidemiologi mingguannya.Dari tiga varian yang dibimbangi (VOC), Alpha, yang dikesan di Britain, telah dilaporkan di 180 wilayah, Beta, yang dikesan di Afrika Selatan, dilaporkan di 130 wilayah sementara Gamma, yang dikesan di Brazil, dilaporkan di 78 wilayah.Menurut jujukan SARS-CoV-2 yang diserahkan kepada inisiatif sains global Gisaid selama empat minggu hingga 20 Julai, penularan varian Delta telah melebihi 75% di beberapa buah negara.Ia termasuk Australia, Bangladesh, Botswana, Britain, China, Denmark, India, Indonesia, Israel, Portugal, Rusia, Singapura dan Afrika Selatan.“Bukti didapati semakin meningkat telah menyokong bahawa wujud peningkatan penularan jangkitan varian Delta dibanding varian bukan VOC.“Bagaimanapun, mekanisme yang tepat bagi peningkatan penularan varian itu masih tidak jelas,” kata WHO.


Saya juga mohon maaf, kata Khalid selepas Umno ‘marah’ kenyataan berhubung pengampunan Najib

Pengarah Komunikasi Amanah Khalid Samad berkata beliau juga memohon maaf kepada Umno susulan kemarahan parti Melayu itu atas gesaannya untuk tidak memberikan pengampunan diraja kepada pemimpin yang dipenjarakan Najib Razak.
“Saya setuju dan terima baik kenyataan Salahuddin Ayub kerana memang saya tidak berniat untuk menyinggung atau pun melukakan Umno.
“Saya juga telah meminta maaf atas perkara itu,” kata Khalid dalam mesej ringkas kepada MalaysiaNow.
Beliau bagaimanapun menambah bahawa permohonan maafnya adalah “atas pendirian berbeza”.
“Lebih penting untuk ‘move on’ dan tumpu pada PRN yang menjelang,” katanya.
Terdahulu, Timbalan Presiden Amanah Salahuddin Ayub memohon maaf secara terbuka kepada Umno berhubung kenyataan Khalid itu.
“Kadang-kadang kita terlanjur dan tak ada malunya untuk kita mohon maaf sekiranya melukakan dan harap isu ini dapat diselesaikan dan saya sendiri bersama dengan presiden Umno dan sebentar tadi pun saya berkunjung timbalan presiden Umno menyatakan perkara yang sama,” kata Salahuddin dipetik sebagai berkata oleh Malaysiakini.
Khalid mempertahankan kritikannya terhadap tindakan Umno untuk berkempen bagi membebaskan Najib dengan memohon pengampunan diraja daripada Agong, sambil berkata ia bukan pendapat peribadinya tetapi pendirian parti.
Tetapi ini kemudiannya dipertikaikan oleh presidennya, Mohamad Sabu yang berkata kenyataan bekas ahli Parlimen Shah Alam itu adalah pandangan peribadinya.
Khalid antara lain berkata bahawa pengampunan untuk Najib akan menghantar mesej negatif kepada rakyat, sistem keadilan negara dan seluruh dunia mengenai sikap Malaysia terhadap rasuah dan salah guna kuasa.
Kenyataan itu mendapat reaksi negatif dalam kalangan pemimpin Umno, termasuk Ahli Majlis Tertinggi Puad Zarkashi yang membidas Amanah sebagai rakan yang tidak boleh dipercayai dalam kerajaan campuran sekarang.
Ia juga mendorong Umno Kelantan, yang bersedia menjadi sekutu dengan Amanah dalam usaha mereka menawan negeri dikuasai PAS itu pada PRN akan datang, untuk menuntut permohonan maaf secara terbuka daripada Khalid.


Mangsa di 5 negeri meningkat, 73 jalan ditutup di Selangor

Jumlah mangsa banjir yang berlindung di pusat pemindahan sementara (PPS) di lima negeri iaitu Pahang, Kelantan, Melaka, Perak dan Negeri Sembilan meningkat pagi ini dan 73 jalan di Selangor masih ditutup akibat bencana itu. Di Pahang, menurut aplikasi InfoBencana Jabatan Kebajikan Masyarakat (JKM), jumlah mangsa banjir terus meningkat pagi ini kepada 25,669 orang di 239 PPS berbanding 19,344 orang di 214 PPS malam tadi. Daerah yang dilanda banjir masih kekal sembilan iaitu Bentong, Raub, Lipis, Jerantut, Temerloh, Bera, Maran, Kuantan dan Pekan.Pemegang konsesi Lebuhraya Pantai Timur Fasa Satu (LPT1) dan Lebuhraya Kuala Lumpur-Karak (KL-K) memaklumkan beberapa lokasi di lebuh raya tersebut masih ditutup antaranya di KM76-KM126 LPT1 Karak-Temerloh bagi kedua-dua arah. Sekretariat Jawatankuasa Pengurusan Bencana negeri pula melaporkan beberapa paras sungai utama di negeri itu masih pada paras bahaya termasuk Sungai Pahang, Sungai Jelai, Sungai Tembeling, Sungai Lipis, Sungai Bentong, Sungai Lembing, Sungai Lepar dan Sungai Belat. Di Kelantan jumlah mangsa banjir yang direkodkan pagi ini adalah seramai 3,801 orang daripada 1,098 keluarga, berbanding 3,173 orang daripada 895 keluarga semalam.Sekretariat Pengurusan Bencana dan Operasi Angkatan Pertahanan Awam (APM) Kelantan, Zainuddin Hussin berkata 57 PPS dibuka iaitu 29 buah di Kuala Krai, Gua Musang (16), Pasir Mas (lapan) manakala masing-masing dua di Jeli dan Tanah Merah.Sementara itu, portal rasmi eBanjir Kelantan melalui https://ebanjir.kelantan.gov.my melaporkan empat sungai utama di Kelantan berada pada paras bahaya iaitu Sungai Lebir di Tualang, Kuala Krai merekodkan bacaan 36.53m, Sungai Kelantan di Tangga Krai (26.74m), Sungai Kelantan di Jambatan Guillemard (17.12m) dan Sungai Golok di Rantau Panjang, Pasir Mas (10.28 m).Di Melaka jumlah mangsa banjir terus meningkat kepada 826 mangsa daripada 183 keluarga pagi ini.Bagaimanapun, menurut Pengarah APM Melaka Lt Kol (PA) Cuthbert John Martin mangsa banjir di daerah Alor Gajah menunjukkan sedikit penurunan kepada 481 orang daripada 99 keluarga, manakala di Melaka Tengah individu terjejas banjir bertambah kepada 327 orang daripada 80 keluarga. “Daerah Jasin pula kekal dengan 18 mangsa banjir daripada empat keluarga. Secara keseluruhan, 11 PPS dibuka di negeri ini,” katanya dalam kenyataan hari ini. Sementara itu, di Perak satu lagi PPS dibuka di Dewan Bandaran Teluk Intan semalam menjadikan setakat ini, tiga PPS sedang beroperasi di seluruh negeri.Menurut jurucakap APM dan Sekretariat Pengurusan Bencana Perak, jumlah mangsa banjir meningkat pagi ini kepada 242 orang berbanding 154 orang semalam, berikutan limpahan air Sungai Bernam, Sungai Slim dan Sungai Trolak. Di Negeri Sembilan, Pengarah APM Negeri Sembilan Mohd Syukri Madnor berkata mangsa banjir di Seremban dan Port Dickson meningkat kepada 597 individu daripada 142 keluarga dengan 11 PPS dibuka setakat 8 pagi ini. Di Selangor, menurut aplikasi InfoBencana JKM negeri, setakat 8 pagi ini seramai 11,418 orang daripada 4,267 keluarga telah dipindahkan ke 74 PPS di kesemua daerah.Ibu Pejabat Polis Kontinjen Selangor memaklumkan sebanyak 73 jalan ditutup melibatkan sembilan Ibu Pejabat Polis Daerah (IPD), susulan banjir yang masih belum surut setakat 4 pagi tadi.Jalan-jalan tersebut adalah di bawah penyeliaan IPD Lapangan Terbang Antarabangsa Kuala Lumpur (dua); Klang Utara (sembilan); Sungai Buloh (dua); Subang Jaya (11); Kuala Langat (27); Sepang (lima); Shah Alam (enam); Klang Selatan (10) dan Hulu Selangor (satu).Sementara itu di Terengganu, Sekretariat Jawatankuasa Pengurusan Bencana negeri dalam kenyataan memaklumkan bahawa jumlah mangsa banjir menurun kepada 288 orang daripada 68 keluarga pagi ini, berbanding 297 orang daripada 69 keluarga semalam dan kesemua mereka ditempatkan di PPS Kemaman dan Dungun.


Bedilan di loji nuklear Zaporizhzhia cetus kebimbangan pencemaran radiasi

Tembakan artileri Rusia masih diteruskan ke arah bandar Ukraine di seberang sungai yang menempatkan loji jana kuasa nuklear Zaporizhzhia semalam, kata pegawai tempatan.
Pihak berkuasa juga berkata tindakan itu menambah kesengsaraan penduduk apabila laporan mengenai beberapa bedilan jatuh dalam perkarangan loji itu mencetuskan kebimbangan berlakunya bencana radiasi.
Bagaimanapun, Kementerian Pertahanan Rusia pula sebaliknya mendakwa terdapat lebih banyak serangan Ukraine terhadap loji itu dalam tempoh 24 jam lalu, hanya sehari selepas Moscow dan Kyiv saling mengenai pihak yang menyerang loji nuklear terbesar di Eropah itu.
Syarikat nuklear Ukraine, Energoatom, berkata mereka tidak mempunyai maklumat baru mengenai serangan ke atas loji itu.
Serangan di loji itu telah menimbulkan kebimbangan serius pada peringkat antarabangsa.
Kompleks loji jana kuasa nuklear itu ditawan tentera Rusia pada Mac lalu, namun masih dikendalikan kakitangan Ukraine dan menjadi salah satu kawasan panas utama dalam konflik selama enam bulan sejak Rusia menceroboh Ukraine.
Dalam sebuah kenyataan, Jabatan Negara Amerika Syarikat (AS) berkata Moscow tidak mahu mengakui risiko radiologi yang serius di loji Zaporizhzhia dan menyekat deraf perjanjian menghentikan pembangunan nuklear kerana ia menyentuh mengenai risiko berkenaan.
Gabenor wilayah, Oleksandr Starukh, melalui Telegram semalam, berkata tentera Rusia menyerang bangunan kediaman di bandar utama wilayah Zaporizhzhia, yang terletak kira-kira dua jam perjalanan dari loji itu dan bandar Orikhiv yang lebih jauh ke timur.
Pada Sabtu, Starukh memberitahu televisyen Ukraine yang penduduk sedang diajar cara menggunakan iodin sebagai rawatan, jika berlaku kebocoran radiasi.
Tentera Ukraine melaporkan membedil sembilan lagi bandar di kawasan seberang sungai Dnipro dari loji berkenaan dalam laporan hariannya, manakala agensi berita RIA Rusia memetik kementerian pertahanan negara itu sebagai berkata, tentera udaranya menyerang loji Motor Sich, tempat membaiki helikopter.
Menurut laporan RIA, pihak berkuasa Rusia berkata mereka menjatuhkan dron Ukraine yang merancang untuk menyerang kemudahan penyimpanan sisa nuklear di loji terbabit.
Bagaimanapun, Reuters tidak dapat mengesahkan laporan tersebut.


Sebuah makam Firaun ditemui di Mesir

Kementerian Pelancongan dan Antikuiti Mesir pada Isnin mengumumkan penemuan sebuah makam Firaun di wilayah Minya Mesir Hulu, lapor agensi berita Xinhua.Makam itu digali oleh pekerja-pekerja Mesir yang bekerja di tapak arkeologi Tuna al-Gabal di Minya, kata Mostafa Waziri, Ketua Majlis Tertinggi Antikuiti kementerian itu, dalam satu kenyataan.Sebuah keranda batu kapur dan koleksi patung ushabti yang diperbuat daripada seramik dijumpai di dalam kubur itu, kata Waziri, sambil menambah semua kepingan berada dalam keadaan baik.Pemeriksaan awal menunjukkan bahawa makam itu adalah kepunyaan Jahouti Umm Hoteb dari Dinasti ke-26 yang memerintah Mesir antara 664-525 SM, katanya.Pegawai itu mendedahkan lelaki tersebut bekerja sebagai penyelia takhta, sambil menambah beliau adalah anak Hersa Est, yang kerandanya ditemukan oleh misi yang sama pada  2018.


Perbualan bersama Charles Yeo, penentang kerajaan Singapura dalam buangan

Peguam hak asasi Singapura yang kini sedang memohon suaka politik di United Kingdom (UK), bertekad untuk terus mendedahkan segala salah laku dilakukan kerajaan yang dipimpin oleh Parti Tindakan Rakyat (PAP), meneruskan sejarah penentang parti itu yang memilih hidup dalam buangan.
Charles Yeo yang merupakan peguam banduan bilik akhir dan menarik kontroversi berhubung hantaran media sosialnya mengenai Kristian dan homofobia dikehendaki pihak berkuasa kerana melanggar syarat mahkamah berhubung kelulusannya untuk melakukan perjalanan ke luar negara.
Namun peguam  berusia 30-an itu berkata beliau meninggalkan Singapura kerana bimbang tidak akan menerima perbicaraan adil di mahkamah selepas pertuduhan yang dihadapinya dipercayai bermotifkan politik.
Pada Januari lalu, Yeo yang merupakan bekas pengerusi Parti Reformasi (RP) didakwa atas tuduhan menganggu pegawai polis dan menyakiti perasaan umat Kristian selepas memuat naik beberapa kenyataan di akaun media sosial beliau.
Selain itu, beliau juga sedang disiasat berhubung kes pecah amanah dan pemalsuan apabila pihak polis Singapura menerima laporan daripada tempat kerja lamanya iaitu Whitefield law Corporation.
Pada Julai Yeo diberi pelepasan dengan ikat jamin berjumlah S$10,000 untuk ke Vietnam atas urusan kerja bermula 27 hingga 30 Julai, namun beliau membuat keputusan untuk tidak kembali ke Singapura dan mencari suaka di UK.
"(Tuduhan) ini semua adalah mengarut,” kata Yeo dari UK kepada MalaysiaNow.
“Saya sudah menjadi warga Singapura selama 30 tahun dan peguam sejak lima tahun lalu namun tidak ada aduan pernah difailkan terhadap saya.
“Namun selepas saya masuk pilihan raya, tiba-tiba sahaja banyak aduan terhadap saya,” katanya dan menyifatkan semua tuduhan terhadapnya sebagai "mengarut" dan bermotifkan politik akibat tindakannya yang sering mengkritik kerajaan Singapura.
Ia termasuklah tindakan beliau membantah hukuman gantung Singapura dan tugasnya dalam mewakili banduan bilik akhir.
Menjawab mengenai tuduhan berkaitan "menyakitkan hati umat Kristian", Yeo berkata, perbuatannya sebenarnya bukan mengkritik agama Kristian sebaliknya mengkritik tindakan "umat Kristian palsu”.
“Mereka tuduh kerana saya tentang homofobia di Singapura, maka saya sudah lukakan hati penganut Kristian,” katanya.
"(Tuduhan) ini semua adalah mengarut. Saya sendiri adalah penganut Kristian dan saya mengkritik umat Kristian yang palsu.
"Saya berbuat demikian kerana Kristian adalah agama yang membela nasib golongan miskin dan menyayangi mereka yang kurang bernasib baik."
Tiga daripada pertuduhan menyakiti penganut agama adalah setengah daripada jumlah keseluruhan pertuduhan dan siasatan yang dijalankan terhadap beliau.
Beliau kini berdepan “lima hingga enam pertuduhan mahkamah,” kata Yeo termasuk pecah amanah dan pemalsuan melibatkan S$100,000.
Yeo menyifatkan ini sebagai satu perkara yang lebih serius memandangkan hukuman maksimum berkaitan kesalahan ini boleh mengakibatkan hukuman sehingga 20 tahun penjara.
Yeo merupakan salah seorang pengkritik kerajaan PAP yang meneruskan sejarah pengkritik lain di mana mereka melarikan diri dari Singapura ekoran pertuduhan yang dikenakan kerajaan bagi menutup mulut mereka.
Di bawah pentadbiran Lee Kuan Yew, bapa kepada Perdana Menteri Singapura sekarang Lee Hsien Leong, aktivis dan pemimpin pembangkang sering disaman muflis dan dituduh terlibat dalam konspirasi komunis.
Mereka termasuk aktivis pembangkang terkemuka seperti JB Jeyaretnam, Chee Soon Juan dan Chia Thye Poh.
Mengulas lanjut, Yeo berpandangan beliau juga menjadi sasaran politik apabila mempunyai kaitan dengan peguam terkemuka M Ravi, yang lantang berkempen supaya hukuman mati dimansuhkan.
Yeo turut membantu Ravi dalam membela banduan warga Malaysia Nagaenthran K Dharmalingam - yang menjalani hukuman gantung sampai mati pada April lalu, di mana ia mengundang kecaman antarabangsa terhadap Singapura yang berkeras menggunakan hukuman mati bagi kesalahan dadah.
Nagaenthran yang disabitkan bersalah menyeludup heroin tetap digantung walaupun didiagnosis sebagai orang kurang upaya (OKU).
Ia juga turut dikaitkan dengan apa yang disifatkan sebagai suasana ketakutan dalam kalangan pengamal undang-undang di republik itu yang enggan mewakili banduan bilik akhir kerana bimbang tindakan balas oleh peguam negara.
"Kerajaan mahu menghalang banduan akhir untuk diwakili peguam.
“Sebab itu mereka terus memberi tekanan kepada kami.”
Singapura menjalankan 10 hukuman dalam tempoh empat bulan, rekod yang hanya dapat ditandingi oleh junta Myanmar yang turut menjalankan hukuman yang sama terhadap aktivis demokrasinya.
Kerajaan Singapura turut tidak mempedulikan kecaman dan tekanan antarabangsa, mempertahankan hukuman matinya berjaya mencegah jenayah berkait dadah.
Yeo bagaimanapun menegaskan beliau tidak membantah sepenuhnya pelaksanaan hukuman itu bagaimanapun merasakan ia dilaksanakan secara tidak adil kerana wujud elemen diskriminasi.
“Kebanyakan individu yang dikenakan hukuman gantung sampai mati adalah Melayu dan India,” kata Yeo yang mewakili dua OKU yang disabitkan kesalahan menyeludup dadah termasuk Roslan Bakar dan warga Malaysia Pausi Jefridin di mana pelaksanaan hukuman terhadap mereka mendapat perintah tangguh oleh presiden.
"Ini digunakan oleh kerajaan bagi memastikan golongan minoriti terus takut dan akur.
"Pendirian saya ialah hukuman ini tidak wajar dikenakan terhadap mereka yang melakukan kesalahan akibat terdesak," ujarnya.
Ditanya mengenai masa depannya selepas meninggalkan Singapura, Yeo berkata tumpuan utamanya pada masa ini adalah memohon suaka serta menetap di UK dan proses ini dijangka mengambil masa yang lama.
"Bagaimanapun, saya akan terus mendedahkan sikap hipokrit dan ideologi fasis ditunjukkan kerajaan Singapura.
"Saya akan terus membantu parti dan menghulurkan segala sumber yang saya ada tidak kira di mana saya berada untuk mendedahkan PAP," tambahnya.


Najib gagal gugurkan Sri Ram sebagai pendakwa raya kes 1MDB

Mahkamah Persekutuan hari ini menolak permohonan Najib Razak untuk menggugurkan bekas hakim Mahkamah Persekutuan, Gopal Sri Ram daripada mengetuai pihak pendakwaan dalam perbicaraan kes berkait 1MDB.Panel tiga hakim diketuai Mohd Zawawi Salleh memutuskan bahawa tiada persoalan perundangan baru yang memerlukan mahkamah mendengar merit rayuan Najib untuk menggugurkan Sri Ram daripada pendakwaan dalam perbicaraan kesnya, lapor Malaysiakini.Zawawi, bersama P Nallini dan Vernon Ong Lam Kiat, berkata persoalan undang-undang dalam permohonan Najib sudah diputuskan dalam prosiding rayuan yang dibawa oleh Presiden PKR Anwar Ibrahim pada 2014 untuk mencabar pelantikan Muhammad Shafee Abdullah sebagai pendakwa ad hoc dalam rayuan kes liwatnya. Mahkamah Persekutuan kemudiannya mengekalkan keputuan penghakiman Mahkamah Rayuan dalam kes tersebut.Zawawi juga menolak permohonan Najib untuk penangguhan perbicaraan, tanpa sebarang perintah untuk kos.Najib memfailkan permohonan semakan kehakiman untuk menggugurkan Sri Ram sebagai timbalan pendakwa raya kanan dalam kes 1MDB pada Disember 2018.Bagaimanapun, ia ditolak Mahkamah Tinggi Kuala Lumpur pada Ogos 2020.Pada November tahun lalu, bekas perdana menteri itu sekali lagi gagal dalam rayuannya di Mahkamah Rayuan.Peguam kanan Najib, Shafee, turut memfailkan semakan kehakiman bagi menggugurkan Sri Ram daripada kes pengubahan wang haram berjumlah RM9.5 juta yang dihadapinya.Kedua-dua mereka menuntut mahkamah supaya menarik semula pelantikan Sri Ram atau dibatalkan, mengatakan surat pelantikan bekas hakim itu tidak sah.Mereka juga mahukan pengisytiharan dari mahkamah bahawa terdapat konflik kepentingan dalam pelantikan Sri Ram, dan perintah untuk melarangnya daripada mengetuai pasukan pendakwaan dalam semua kes jenayah mereka, termasuk rasuah, salah guna kuasa dan pengubahan wang haram.Rayuan Shafee juga turut ditolak mahkamah.


Akta baru diwujudkan jika rakyat tidak patuhi SOP Covid-19, kata menteri

Kerajaan tidak menolak kemungkinan akan mewujudkan satu akta baru jika orang ramai masih tidak mematuhi peraturan dan prosedur operasi standard (SOP) yang ditetapkan bagi menangani penularan Covid-19.Menteri di Jabatan Perdana Menteri (Tugas-Tugas Khas) Mohd Redzuan Md Yusof berkata, ia perlu dilakukan supaya kehidupan norma baru dengan mematuhi SOP dapat diterapkan dan dijadikan amalan oleh rakyat setiap hari selagi vaksin Covid-19 tidak ditemui.Katanya, petugas barisan hadapan sentiasa dalam keadaan siap siaga dan akan memberi hebahan kepada masyarakat dengan pantas sekiranya berlaku peningkatan kes Covid-19 di kawasan mereka.“Kerajaan akan sentiasa memantau dengan usaha kita memasukan norma-norma baru dalam kehidupan masyarakat dalam mengekang penularan Covid-19,” katanya pada sesi soal jawab di Dewan Rakyat hari ini.“Namun sekiranya rakyat secara umum masih tidak memahami norma baru jika perlu akan mewujudkan akta-akta tertentu. Kerajaan sentiasa akan mengkaji dan membuat perancangan (perkara itu) dan akan dibentangkan kepada rakyat”.Beliau berkata demikian ketika menjawab soalan tambahan Jalaluddin Alias (BN- Jelebu) yang mahukan kepastian sama ada kerajaan akan mewujudkan akta baru bagi mengekang penularan Covid-19 secara keseluruhan.Ketika menjawab soalan Fong Kui Lun (DAP-Bukit Bintang) yang mahu mengetahui langkah kesiapsiagaan kerajaan dalam membendung penularan wabak Covid-19 yang memasuki gelombang ketiga dan langkah mengatasi kesan buruk ke atas negara dan kehidupan rakyat, Redzuan memberitahu kerajaan akan sentiasa mengadakan perbincangan bagi memastikan perkara ini dapat dilaksanakan.Katanya, petugas barisan hadapan sentiasa dalam keadaan siap siaga dan akan memberi hebahan kepada masyarakat dengan pantas sekiranya berlaku peningkatan kes Covid-19 di kawasan mereka.“Sebagai contoh, Majlis Keselamatan Negara (MKN) akan bersidang setiap hari untuk menyemak contohnya pencapaian frontliner (petugas barisan hadapan) agar dapat mengetahui bagaimana kita perlu menambah baik untuk elakkan keresahan rakyat.“Kita akan sentiasa semak dan mengkaji untuk memberi keyakinan kepada rakyat yang mereka ini mampu untuk bergerak dengan keadaan apa sekalipun yang kini kita tahu Covid-19 berada di sekeliling kita,” katanya.


1MDB: Najib gagal kali ketiga gugurkan Sri Ram

Najib Razak hari ini gagal dalam satu lagi cubaannya untuk menggugurkan bekas hakim Mahkamah Persekutuan Gopal Sri Ram daripada mengetuai pasukan pendakwaan dalam kes meminda laporan audit 1Malaysia Development Berhad (1MDB) melibatkan bekas perdana menteri itu.Ini merupakan cubaan kali ketiga Najib untuk menggugurkan Sri Ram sebagai pendakwa dalam kes jenayah berkaitan 1MDB itu.Sebelum ini, satu permohonan difailkan dalam satu lagi kes 1MDB di hadapan hakim berbeza dan cubaan kedua menerusi prosiding sivil.Ketika menolak permohonan ahli Parlimen Pekan itu, Hakim Mahkamah Tinggi Mohamed Zaini Mazlan berkata dakwaan Najib bahawa Sri Ram terlibat dalam siasatan terhadapnya sebagai tidak ada merit.“Tidak ada bukti kukuh untuk menyokong dakwaan pemohon dan kekal sebagai hipotesis semata-mata. Isu ini telah disiasat oleh pihak pendakwaan selaku responden semasa permohonan pemohon (Najib) yang terdahulu.“Isu ini sudah dibincangkan dan diputuskan. Keputusan oleh mahkamah lain sebelum ini kekal dan tidak boleh diterbalikkan,” kata hakim.Mohamed Zaini ketika memberi alasan penolakan berkata pemohon, antara lain, menjadikan komunikasi di antara bekas peguam negara Mohamed Apandi Ali dan Sri Ram sebagai bukti berat sebelah Sri Ram terhadap pemohon dan kebimbangan pemohon berhubung perkara itu adalah tidak berasas.“Seperti juga individu lain, Sri Ram berhak mempunyai pandangan peribadi. Itu sahaja. Namun, pertimbangan berbeza akan dibuat jika beliau menunjukkan sikap berat sebelah semasa melaksanakan tugas sebagai pendakwa raya kanan. Pandangan peribadi beliau tidak boleh dianggap akan menghalang tanggungjawab beliau sebagai pendakwa raya kanan.“Tambahan pula, kejadian itu, seperti yang dikemukakan oleh responden, berlaku ketika sebelum pelantikan Sri Ram sebagai pendakwa raya kanan. Turut penting ialah pemohon tidak membuat sebarang aduan mengenai tindak-tanduk Sri Ram ketika menjalankan perbicaraan melibatkan pemohon. Ini mengukuhkan hujah responden bahawa Sri Ram bersikap terbuka semasa menjalankan tugas sebagai pendakwa raya kanan,” kata hakim.Mohamed Zaini seterusnya berkata pada akhirnya, mahkamah bertanggungjawab memastikan sesebuah perbicaraan dilaksanakan secara adil demi mendapatkan keadilan.“Mahkamah akan membantu mana-mana pihak yang dilayan secara tidak adil, jika perkara tersebut berlaku. Sehubunggan itu, permohonan pemohon ditolak,” katanya.Perbicaraan kes laporan audit 1MDB itu akan bersambung pada 22 Februari ini.Pada prosiding hari ini, Timbalan Pendakwa Raya Kanan Ahmad Akram Gharib bertindak bagi pihak pendakwaan, manakala Najib diwakili peguam Nur Syahirah Hanapiah.Najib, 67, dan bekas ketua pegawai eksekutif 1MDB Arul Kanda Kandasamy, 45, dibicarakan atas tuduhan meminda laporan audit 1MDB.Ahli Parlimen Pekan itu dituduh menggunakan kedudukannya untuk mengarahkan pindaan ke atas laporan audit akhir 1MDB sebelum dibentangkan kepada Jawatankuasa Kira-Kira Wang Negara bagi mengelakkan sebarang tindakan diambil terhadapnya, sementara Arul Kanda didakwa bersubahat dengan Najib dalam membuat pindaan ke atas laporan tersebut bagi melindungi Najib daripada dikenakan tindakan.


Harga RON97 naik, RM2.40 seliter

Harga runcit petrol RON97 naik lima sen seliter manakala harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 11 hingga 17 Mac.Harga baharu untuk RON97 kini RM2.40 seliter, menurut Kementerian Kewangan dalam kenyataan hari ini.Kementerian Kewangan memaklumkan harga baharu itu adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).“Bagi melindungi pengguna daripada kesan kenaikan harga sebenar minyak di pasaran global, kerajaan akan mengekalkan paras harga siling RON95 pada RM2.05 seliter dan diesel pada RM2.15 seliter walaupun harga pasarankedua-dua produk telah meningkat melebihi harga siling semasa,” menurut kementerian itu lagi.Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, menurut kenyataan itu.